***Монгол Улсын Их Хурлын 2011 оны хаврын ээлжит чуулганы Аюулгүй байдал, гадаад бодлогын байнгын хорооны 05 дугаар сарын 31-ний өдөр (Мягмар гариг)-ийн хуралдаан 10 цаг 00 минутад Төрийн ордны “Б” танхимд эхлэв.***

Байнгын хорооны дарга, УИХ-ын гишүүн Я.Батсуурь ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 11 гишүүн ирж, 57.8 хувийн ирцтэй байв. Үүнд:*

***Чөлөөтэй:*** Р.Амаржаргал, Сү.Батболд, Д.Хаянхярваа, Г.Занданшатар, Д.Зоригт.

***Өвчтэй:*** С.Баяр.

***Тасалсан:*** О.Чулуунбат, Ц.Шинэбаяр.

***Нэг. Азид хамтран ажиллах, итгэлцлийг бэхжүүлэх бага хурлын Нарийн бичгийн дарга нарын газар, түүний ажилтан, гишүүн улсуудын төлөөлөгчдийн эрх ямба, дархан эрхийн тухай конвенци (зөвшилцөх)***

Хэлэлцэх асуудалтай холбогдуулан Гадаад харилцааны дэд сайд Б.Болор, тус яамны хөрш орнуудын газрын дэд захирал Б.Ерөөлт, Гэрээ, эрх зүйн газрын дэд захирал Н.Анхбаяр, Аюулгүй байдал, гадаад бодлогын байнгын хорооны зөвлөх Ц.Нямдорж, референт П.Туяа нар байлцав.

Танилцуулгыг Гадаад харилцааны дэд сайд Б.Болор танилцуулав.

Танилцуулгатай холбогдуулан УИХ-ын гишүүн Э.Мөнх-Очир, Я.Батсуурь нарын асуусан асуултад ажлын хэсгээс Б.Болор, Н.Анхбаяр нар хариулж, тайлбар хийв.

УИХ-ын гишүүн Н.Ганбямба санал хэлэв.

**Я.Батсуурь:** -“Азид хамтран ажиллах, итгэлцлийг бэхжүүлэх бага хурлын Нарийн бичгийн дарга нарын газар, түүний ажилтан, гишүүн улсуудын төлөөлөгчдийн эрх ямба, дархан эрхийн тухай конвенц”-ийг зөвшилцъё гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлт, хуралдааны тэмдэглэлийг Засгийн газарт хүргүүлэхээр шийдвэрлэв.

***Уг асуудлыг 10 цаг 10 минутад хэлэлцэж дуусав.***

***Хоёр. Манай улсад сүүлийн өдрүүдэд үүсээд буй шатахууны хомсдол, Засгийн газраас авч хэрэгжүүлж буй арга хэмжээний талаар.***

Хэлэлцэж буй асуудалтай холбогдуулан Эрдэс баялаг, эрчим хүчний яамны Төрийн нарийн бичгийн дарга Д.Хүрэлбаатар, тус яамны Түлшний бодлогын газрын орлогч дарга Н.Болдхүү, Газрын тосны газрын дарга Ж.Амарсайхан, Гадаад харилцааны яамны Хөрш орнуудын газрын дэд захирал Б.Ерөөлт, Аюулгүй байдал, гадаад бодлогын байнгын хорооны зөвлөх Ц.Нямдорж, референт С.Энхцэцэг нар байлцав.

Мэдээллийг Газрын тосны газрын дарга Ж.Амарсайхан танилцуулав.

Мэдээлэлтэй холбогдуулан УИХ-ын гишүүн Х.Наранхүү, Ш.Сайхансамбуу, Э.Мөнх-Очир, Х.Жекей, Н.Ганбямба, С.Оюун, Я.Батсуурь, З.Энхболд, Р.Гончигдорж нарын асуусан асуултад ажлын хэсгээс Ж.Амарсайхан, Н.Болдхүү, Д.Хүрэлбаатар нар хариулж, тайлбар хийв.

УИХ-ын гишүүн Б.Батбаяр, Х.Наранхүү, Х.Жекей, Р.Гончигдорж, С.Оюун, З.Энхболд, Я.Батсуурь, Д.Зоригт нар санал хэлэв.

***Хуралдаан 12 цаг 05 минутад өндөрлөв.***

***Тэмдэглэлтэй танилцсан:***

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Я.БАТСУУРЬ

***Тэмдэглэл хөтөлсөн:***

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УИХ-ЫН 2011 ОНЫ ХАВРЫН ЭЭЛЖИТ ЧУУЛГАНЫ АЮУЛГҮЙ**

**БАЙДАЛ, ГАДААД БОДЛОГЫН БАЙНГЫН ХОРООНЫ**

**05 ДУГААР САРЫН 31-НИЙ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 00 минутад эхлэв.***

**Я.Батсуурь:** -Байнгын хорооны гишүүдийн энэ өдрийн амгаланг айлтгая. Ерөнхийдөө гишүүдийн ирц бүрдэж байна. 10 гишүүнээр ирц бүрдэх ёстой. Энд 8 байгаа. З.Энхболд гишүүн одоо орж ирж байна. Н.Энхболд гишүүн орж ирээд Засгийн газрын хуралдаанаас орж ирнэ гээд чөлөө аваад гарсан. Одоо ороод ирнээ. Ирц бүрдсэн учраас өнөөдрийн Байнгын хорооны хуралдааныг эхлүүлье.

Байнгын хорооны өнөөдрийн хуралдаанаар хэлэлцэх асуудлаа баталъя. 3 асуудал байгаа.

Нэгдүгээрт, Хөлөг онгоцны шатахууны савны бохирдлоос учирсан хохирлын төлөө хүлээх иргэний хариуцлагын тухай 2001 оны конвенци, Хөлөг онгоцны гадаргууг хамгаалах системд хортой бодис ашиглахыг хянах тухай 2001 оны конвенци, Хөлөг онгоцны тэнцвэржүүлэгч ус болон үлдэгдэл тунадасны хяналт ба менежментийн тухай 2004 оны конвенци, Далайн хиймэл дагуулын Олон улсын байгууллагын 1976 оны конвенци болон түүнд нэмэлт, өөрчлөлт оруулсан 1981 оны протокол, далайн нэхэмжлэлийн хариуцлагыг хязгаарлах тухай 1976 оны конвенци болон түүнд нэмэлт, өөрчлөлт оруулсан 1996 оны протоколд тус тус нэгдэн орох тухай хуулийн төслийг соёрхон батлах тухай нэг асуудал.

За уучлаарай. Эхний асуудлаар ийм санал ирсэн байна. Зам тээвэр, барилга хот байгуулалтын яамны далайн захиргааны албаны албан тушаалтнууд Сингапур улсад зохион байгуулагдаж буй төлөөлөн удирдах зөвлөлийн хуралд оролцохоор явсан учир энэ асуудлыг 7 хоногоор хойшлуулж өгөөч ээ гэж. Үүнийг хойшлуулах нь зүйтэй байх тиймээ.

Хоёр дахь нь Азид хамтран ажиллах итгэлцлийг бэхжүүлэх бага хурлын Нарийн бичгийн дарга нарын газар, түүний ажилтан, гишүүн улсуудын төлөөлөгчдийн эрх ямба, дархан эрхийн тухай конвенцид гарын үсэг зурах тухай асуудлыг зөвшилцөх асуудал байгаа.

Гурав дахь нь манай улсад сүүлийн өдрүүдэд үүсээд буй шатахууны хомсдол, Засгийн газраас авч хэрэгжүүлж буй арга хэмжээний талаар мэдээлэл сонсоно. Шатахууны хомсдлын талаар мэдээлэл сонсоно.

Ийм 3 асуудал байна.

Эхнийх нь ийм шалтгаантай, яамнаас хүсэлт ирсэн учраас эхний асуудлыг хойшлуулъя. 2 асуудлаар хоёр болоод гурав дахь асуудлаар хэлэлцэх асуудлыг батлах уу. Хэлэлцэх асуудал батлагдлаа.

Эхний асуудал. Азид хамтран ажиллах итгэлцлийг бэхжүүлэх бага хурлын Нарийн бичгийн дарга нарын газар, түүний ажилтан, гишүүн улсуудын төлөөлөгчдийн эрх ямба, дархан эрхийн тухай конвенцид гарын үсэг зурах зөвшилцөх асуудал байгаа.

Ажлын хэсгийг танилцуулъя. Болор Гадаад харилцааны дэд сайд, Ерөөлт Гадаад харилцааны яамны Хөрш орнуудын газрын дэд захирал, Анхбаяр Гадаад харилцааны яамны Гэрээ, эрх зүйн газрын дэд захирал.

Танилцуулгыг Гадаад харилцааны дэд сайд Болор хийнэ.

**Б.Болор:** -Баярлалаа. Байнгын хорооны дарга, эрхэм гишүүд ээ,

Азид хамтран ажиллах итгэлцлийг бэхжүүлэх бага хурал нь Азид аюулгүй байдал, хамтын ажиллагаа, итгэлцлийг бэхжүүлэх, байгаль орчныг хамгаалах, терроризмтай тэмцэх зэрэг өнөөгийн дэлхий дахины амин чухал асуудлуудыг хэлэлцэж шийдвэрлэх үндсэн зорилготой институци бөгөөд Казакстан улсад 2002 онд болсон Ази тивийн улсуудын төр, засгийн тэргүүн нарын дээд хэмжээний уулзалтаар байгуулагдсан болно.

Манай улсын хувьд тус хурлыг үүсгэн байгуулсан анхны 16 улсын нэг бөгөөд үйл ажиллагаанд нь идэвхтэй оролцож ирсэн. Тухайлбал, 2002, 2006, 2010 онуудад болсон дээд хэмжээний уулзалтанд Ерөнхийлөгч, Шадар сайд нар оролцсон.

Байгаль орчныг хамгаалах цөлжилттэй тэмцэх олон улсын терроризм, далайд гарцгүй улсуудын эрх ашгийг хамгаалах чиглэлээр хамтран ажиллаж, өөрийн улсын бодлогыг бүс нутгийн хэмжээнд дэмжүүлэх байр суурийг баримтлан ажиллаж байна. 2006 онд баталсан тус хурлын Нарийн бичгийн дарга нарын газрын дүрмийн 5 дугаар зүйлд тус газар түүний ажилтан болон хуралд оролцож буй улсын төлөөлөгчид дипломат эрх, ямба дархан эрх эдлэхээр заасны дагуу 2010 онд болсон гурав дахь удаагийн дээд хэмжээний уулзалтаас энэхүү конвенцийг баталсан.

Конвенциор хурлын Нарийн бичгийн дарга нарын газар, түүний ажилтан болон тухайн хуралд оролцох гишүүн улсуудын төлөөлөгчдийн эрх ямба, дархан эрхтэй холбоотой харилцааг зохицуулсан байгаа.

Уг уулзалтад Монгол улсыг төлөөлөн оролцсон Ерөнхийлөгч Ц.Элбэгдорж тухайн конвенцид гарын үсэг зурж, улмаар УИХ-аар соёрхон батлуулахаар мэдэгдсэний дагуу конвенцид гарын үсэг зурах асуудлыг Засгийн газрын хуралдаанаар хэлэлцүүлж, УИХ-ын холбогдох Байнгын хороотой зөвшилцөхөөр шийдвэрлэсний дагуу асуудлыг өнөөдөр хэлэлцүүлж байна.

Асуудлыг хэлэлцэж, зохих шийдвэр гаргаж өгөхийг хүсье. Анхаарал тавьсанд баярлалаа.

**Я.Батсуурь:** -Болор сайдад баярлалаа. Танилцуулгатай холбогдуулж асуулттай гишүүд байна уу? Мөнх-Очир гишүүн.

**Э.Мөнх-Очир:** -2009 онд энийг чинь ер нь бол Засгийн газар дээр гэрээ байгуулах конвенцид нэгдэхийг зөвшөөрсөн шийд гарсан. Тэгээд тэр хэлэлцээр юунууд нь хийгдээд эцсийн дүн нь гараад ирж байгаа биз дээ одоо бол тиймээ. Тэгэхээр энэ дээр 2009 онд танилцуулж байснаас өөрчлөлтүүд бий юу. Тэр ярианы явцад одоо тийм юм орсон, ингэсэн.

**Б.Болор:** -Тийм өөрчлөлтүүд бол байхгүй.

**Я.Батсуурь:** -Би гэрээ эрхийн хэлэлцээрээс нэг юм тодруулъя. Энэ урд өмнө нь олон улсын байгууллага голцуу энэ эрх ямбаа голцуу Венийн конвенцийн дагуу тэр л эрх хэмжээг эдэлдэг. Энэ удаа яагаад ийм тусгай гэрээ хэлэлцээр байгуулах эрх ямбын асуудлаар Венийн конвенциос дипломат харилцааны тухай илүү эрх эдлэх гээд байгаа юм уу, дутуу эрх эдлээд байгаа юм уу? энийг тодруулж өгөөч.

**Н.Анхбаяр:** -Гэрээ эрх зүйн газрын дэд захирал. Батсуурь гишүүний асуултанд хариулъя. Венийн конвенцитой бол адилхан байгаа. Эдлэх эрх ямбын хүрээний хувьд бол. Энэ удаагийн яагаад энэ тусдаа ингэж орж байна вэ гэхээр энэ хурлын Нарийн бичгийн дарга нарын газрыг үүсгэн байгуулсан дүрмийн 5 дугаар зүйлд нь тодорхой субъектүүдэд эрх ямба, дархан эрх эдлүүлэхээр тусгай заалт оруулсан. Тэрний дагуу тусгай заалт оруулаад, энэ асуудлаар гишүүн улсууд тусгай хэлэлцээр байгуулна гээд тэрний дагуу энэ хэлэлцээрийг 2010 онд батлуулаад тэгээд ингэж оруулж ирж байгаа юмаа.

**Я.Батсуурь:** -Тэгээд Венийн конвенциор олгогдсон дархан эрх ямбаас илүү ямба байгаа юм уу? дутуу ямба байгаа юм уу би асуугаад байна шүү даа. Тэрэнд тодорхой хариулаач.

**Н.Анхбаяр:** -Адилхан.

**Я.Батсуурь:** -Адилхан юм бол одоо энийг тэгээд Венийн конвенцийн эрх ямбыг эдэлнээ гээд яагаад заачихаж болоогүй юм. Яагаад ингэж онцолж тусад нь гэрээ байгуулаад байгаа юм.

**Н.Анхбаяр:** -Дипломат харилцааны тухай Венийн конвенцийн үйлчлэл нь зөвхөн дипломат төлөөлөгчийн газарт ажиллаж байгаа дипломат ажилтнуудад үйлчилдэг конвенци учраас тэр конвенциор энэ харилцааг зохицуулж болохгүй байгаа юм.

**Я.Батсуурь:** -Хэлэлцэж буй асуудалтай холбогдуулж үг хэлэх, санал хэлэх гишүүд байна уу? Ганбямба гишүүн.

**Н.Ганбямба:** -Яах вэ, ач холбогдолтой гэж энэ конвенцийг соёрхон батлахаар орж ирж байгаа юм биз. Тэрнээс би бол мэргэжлийн биш улсуудын ойлголтоор Венийн конвенци л энэ гадаадад байгаа дипломат төлөөлөгчийн газруудын чинь гол суурь конвенци нь гэж ойлгодог шүү дээ. Тэгэхээр энэ тэр Венийн конвенцитэйгээ зөрчилдөхөөр л юм байхгүй бол тэгээд дэмжээд явуулахаас яах вэ л гэж бодож байна.

**Я.Батсуурь:** -Хэлэлцэж буй асуудалтай холбогдуулж гишүүд асуулт асууж, хариулт авч, үг хэлж санал хэлж дууслаа. Санал хураалт явуулъя.

Саналын томъёолол.

Азид хамтран ажиллах итгэлцлийг бэхжүүлэх бага хурлын Нарийн бичгийн дарга нарын газар, түүний ажилтан, гишүүд, гишүүн улсуудын төлөөлөгчдийн эрх ямба, дархан эрхийн тухай конвенцид гарын үсэг зурахыг дэмжье гэсэн томъёоллоор санал хураалт явуулъя. Санал хураалт явж байна гишүүд ээ. 10-8. Дэмжигдлээ.

Энэ асуудлыг хэлэлцсэн тухай зөвшилцсөн тухай Байнгын хорооноос гаргасан санал, дүгнэлт, хуралдааны тэмдэглэлийг Засгийн газарт хүргүүлнэ.

Эхний асуудлыг хэлэлцэж дууслаа. Ажлын хэсгийнхэнд баярлалаа.

Дараагийн асуудал.

**Я.Батсуурь:** -Оюун гишүүн ээ, таныг одоо дуугай байна, дүнгэнээд юм дуулдахгүй байна гэж Мөнх-Очир гишүүн гомдол тавьж байна. Дэгээ барина уу? Байнгын хорооны хуралдаанаас нарийн чухал асуудал хэлэлцээд явна.

Хоёр дахь асуудал. Манай улсад сүүлийн өдрүүдэд үүсээд буй шатахууны хомсдол, Засгийн газраас авч буй хэрэгжүүлж буй арга хэмжээний талаар мэдээлэл сонсоно.

Ажлын хэсгийг танилцуулъя. Энхтайван сайд нь Засгийн газрын хуралдаан дээр байгаа юм байна. Зоригт сайд нь гадаадад явж байгаа. Хүрэлбаатар Эрдэс баялаг, эрчим хүчний яамны Төрийн нарийн бичгийн дарга, Амарсайхан Газрын тосны газрын дарга. Болдхүү Эрдэс баялаг, эрчим хүчний яамны Түлшний бодлогын газрын орлогч дарга, Ерөөлт Гадаад харилцааны яамны Хөрш орнуудын газрын дэд захирал байна.

Сонсголыг Засгийн газрын хэрэгжүүлэгч агентлаг Газрын тосны газрын дарга Амарсайхан хийнэ.

**Ж.Амарсайхан:** -Эрхэм гишүүдийн энэ өдрийн амгаланг айлтгая.

Өнөөдөр Монгол улсын хэмжээнд өнөө өглөөний байдлаар нийтдээ 17 мянган тонн газрын тосны бүтээгдэхүүн байна. 8400 тонн АН2 бензин байна. Энэ нь хоногийнхоо нөөцөөр бол Монгол улсын 18 хоногийн нөөц байна. 80 бензиний хувьд. 92 бензин 6200 тонн байна. Энэ хоногийнхоо тоогоор үзвэл 10 хоногийн нөөц байна. Асуудал үүсээд байгаа энэ дизель түлшний хувьд 4200 тонн байна. Энэ хоногоороо үзвэл яг өнөөдрийн байдлаар 4 хоногийн нөөц байна.

Өнгөрсөн 3 хоногт үндсэндээ эхний 3 хоногийн өмнө бол 3 вагон дизелийн түлш орж ирсэн. Уржигдар 2 вагон, өчигдөр 3 вагон дизелийн түлш орж ирсэн. Өнөөдөр 1 вагон орж ирж байна. Ингээд ер нь бол дизелийн түлшний хувьд бол нэлээн хүндрэлтэйгээр өнгөрсөн энэ 5 сарыг үдэж байна. Бид бол ОХУ-д нийтдээ 5 дугаар сард 84 мянган тонн дизелийн түлш захиалсан боловч манай гол бэлтгэн нийлүүлэгч Роснефть компаниас 10 мянган тонныг манайд гэрээгээр нийлүүлсэн. Тэгээд манайхаас нэлээн ажил болж байж 7 мянган тонныг нэмж олж авсан. Ингээд 17 мянган тонн дизелийн түлшийг өнгөрсөн 5 дугаар сард оруулсан.

5 дугаар сарын эхэнд бидэнд 13 мянган тонн дизелийн түлш байсан. Ингээд нийтдээ 30 мянган тонн дизелийн түлшийг энэ 5 дугаар сард бид хэрэглэж дууссан. 4 дүгээр сард бид нийтдээ улсын хэмжээнд 28 мянган тонн дизелийн түлшийг хэрэглэсэн. Хэвийн хэмжээгээр уг нь энэ 30 мянган тонн дизелийн түлш бол яг болох бололцооны хэмжээний уг нь шатахуун байсан юм байгаа юм. Гэхдээ энэ үндсэндээ хүмүүс бол их хэмжээгээр авч нөөцлөөд зохиомол хомсдол үүссэн.

Тэгээд манай Эрдэс баялаг, эрчим хүчний яамнаас ажлын хэсэг томилж, нэмж 8 мянган тонн дизелийн түлшийг гэрээлж, төлбөрөө хийж ОХУ-аас авахаар тохиролцсон боловч энэ маань ачигдахгүй өнөөдрийг хүртэл боллоо. Тэгээд өнгөрсөн 7 хоногт дахиж энэ асуудлаар яригдаж, одоо вагоныг нь өнөөдөр Ангарскийн үйлдвэрт тавьж байна. 50 вагон, тэгээд маргааш 6 сарын 1-нд 50 вагоныг ачих гэж байна. Энэ нь үндсэндээ 3 мянган тонн маргааш ачигдана. Төмөр замтай бид ярилцсан байгаа. Энэ бол 2 хоногийн дараа ирнэ.

Одоо Эрхүүгээс наашаа 13 вагон дизелийн түлш явж байна. Энэ нөгөөдөр Улаанбаатар хотод, зарим нь Дарханд бууна. Мөн бас бид 2 сарын өмнө Газпром нефттэй төлбөрөө хийсэн. Нийтдээ 15 мянган тонн дизелийн түлшний гэрээ байгаа. ТНКВР-тэй энэний эхний 24 вагон нь одоо Красноярскаас наашаа явж байна. Үндсэндээ нэг эхний ээлж нь 5 хоногийн дараа Монголд хилээр орж ирнээ.

Ингээд үндсэндээ энэ 7 хоногийн сүүл буюу ирэх 7 хоногт байдал хэвийн хэмжээ рүүгээ орж эхэлнэ. Дизель түлшний хувьд бол иймэрхүү байдалтай байна.

**Я.Батсуурь:** -Мэдээлэлтэй холбогдуулж асуух асуулттай гишүүд байна уу? Бүгд асуулттай юм байна. Захаас нь эхлээд явчихъя даа. Наранхүү гишүүнээс эхэлчихье. Түрүүлж ирснээр нь.

**Х.Наранхүү:** -Одоо шинээр ачуулж байгаа хэдэн тонн бол дандаа дизелийн тухай ярилаа шүү дээ. Тэгэхээр нөгөө бензин ирсэнгүй юу эсвэл тэр ямар нэгэн асуудалгүй ингээд ирээд байгаа юм уу тэрний хажуугаар. Түрүүчийн тэр ярьсан 50 вагон, 13 вагон гээд ярилаа шүү дээ.

**Ж.Амарсайхан:** -Би асуудал үүсээд байгаа дизелийнхээ тухай ярилаа л даа. Ер нь авто бензиний хувьд бол одоогоор би сая эхэндээ байгаа нөөцүүдийг хэлсэн. Нөөцийн хэмжээнд одоогоор хэвийн хэмжээнд байна. Орж ирж байгаагийн хувьд хэвийн хэмжээнд орж ирж байна. Сая амралтын өдрүүдээр 92 бензиний хувьд гэхэд үндсэндээ 4 мянган тонныг ачсан. Өчигдөр өнөөдрийн байдлаар 2700 тонн орж ирж байна. А-92 бензиний хувьд манайд хоногт 450-500 тонныг хэрэглэдэг. Дөнгөж орж ирж байгаагаараа бодох юм бол одоо бид нарт өдөртөө гэхэд 5-6 хоногийн нөөцийн хэмжээний 92 бензин орж ирж байна. Авто бензиний хувьд хамгийн их хэрэглэдэг нь 92 бензин байдаг. Энэ 6 сарын эхний үед бол 92 бензиний хувьд гайгүй. Харин 7, 8 сарын үед бол жаахан хэцүү байдалд орох маягтай байна урьдчилсан байдлаар. Яагаад гэвэл 6 сард бидэнд 92 бензинийг ОХУ-ын манайд гол бэлтгэн нийлүүлэгч дөнгөж 8 мянган тонныг нийлүүлнээ гэсэн урьдчилсан байдлаар мэдэгдээд байгаа.

**Х.Наранхүү:** -Би тоо тодруулсан юм. Одоо зүгээр гол асуудлаа асуух гээд байна. Оросын хэвлэлийг үзэхээр зэрэг хэд хэдэн юм яригдаад байгаа юм. Нэг нь дотооддоо их олон үйлдвэрүүд зэрэг техникийн шинэчлэлт хийж эхэлсэн гэж нэг ийм юм яриад явж байгаа. Хоёр дахь нь угаасаа одоо юу гэдэг юм дотооддоо бэлтгэн нийлүүлэлт, тээвэрлэлтэн дээр проблем гарсан гэж. Гурав дахь нь Япон руу их хэмжээний юм ачигдсан гэж. Энэ нь одоо бүгдээрээ ямар хэмжээнд ортой юм бэ нэг.

Ер нь манайх чинь хавар болгон арай жил болгон биш гэхдээ нэг жил алгасаад л хаврын тариалалтын үед асуудал гардаг шүү дээ. Тэр нь Орост ч тариалалтын үе эхэлдэг байх. Хятадад ч эхэлдэг байх. Казакстан хүртэл ингээд хорьчихдог. Тэгэхээр манайх ингээд яахав дотроо зах зээлд шилжчихсэн гээд ингээд төр нь энэ ажлаас үндсэндээ хөндийрчихөөд байгаад байгаа юм л даа. Тэгэхээр ингэж хаячихаж болж байна уу, үгүй юу. Одоогийн байдлаар ингээд байх юм бол нэг жил алгасаад л нэг иймэрхүү юманд ороод байгаа юм.

Тэгэхээр зохицуулалттай зах зээл гэж ярих юм бол ямар зохицуулалт шаардлагатай байна вэ, одоогийн ОХУ-тай тохиролцоод байгаа энэ механизм дээр ямар шинэ механизм үгүйлэгдэж байна, юу хийж болохоор байна. Энэ тал дээр та нар бодсон юм байна уу?

**Ж.Амарсайхан:** -ОХУ-д бол өөрсдөө үндсэндээ нэгдүгээрт хомсдол байна. Хоёрдугаарт, саяны Наранхүү гишүүний хэлсэн тээврийн ч асуудал байна. Фукишимагийн аваариас болж Японы Засгийн газар маш их хэмжээний хөрөнгө Засгийн газраасаа гаргаж их хэмжээний дизель авч байна. Үндсэндээ ОХУ-ын хамаг тээвэр, хамаг дизелийн бүтээгдэхүүн одоо ОХУ-ын зүүн эрэг дээр үндсэндээ бөөгнөрчихөөд байна. Ичлон ичлоноороо дизель тэнд байна. Заримыг нь тэдний Эрчим хүчний яамнаас зогсоочихоод байна. Бид эх орондоо хомсдолтой байхад та нар ийшээгээ бүгдийг нь гаргаад байна гээд зогсоогоод байж байна. Маш их хэмжээгээр тэнд зогсож байна.

Дээрээс нь одоо хүмүүс хайлцсан үед хойшоогоо Якутск руу эднийх дизелээ өвлийн бэлтгэлээ хангаж, ачилт хийдэг. Яг энэ үе нь давхцчихсан байгаа. Тэгээд дээрээс нь үнэ нэмэгдсэн байгаа үед таарч байгаа юмаа. Бид бол Засгийн газраас жил жилд үндсэндээ арга хэмжээ авч нөөц хийдэг байсан. Өнгөрсөн бидний 2008 онд авсан нөөцийн 28.6 мянган тонн бүтээгдэхүүнийг өнгөрсөн жил Их Хурлаас борлуул гэж үүрэг өгөөд өнгөрсөн оны эцсээр борлуулсан. Хэрвээ энэ байсан бол уг нь саяны энэ үед маш их хэрэгтэй байлаа. Өнгөрсөн онд би тэрийг оны эцэст борлуулж дуусаад алдагдалгүйгээр улсын төсөвт мөнгийг нь өгсөн байгаа. Тэгээд энэ жил Засгийн газраас өнгөрсөн 7 хоногийн хурлаар нөөцийн савтай болъё. 60 мянган метр.кубыг, нэгдүгээрт, улсын нөөцийн сав гэж байхгүй Монголд.

Хоёрдугаарт, ядахдаа 20 хоногийн нөөцтэй болъё гээд 32 тэрбум төгрөгийг гаргая гэдэг шийдвэр гаргасан байгаа. 20 хоногийн нөөцөд 32 тэрбум төгрөг шаардлагатай гэсэн.

**Ш.Сайхансамбуу:** -Баярлалаа. Тэгэхээр яах вэ би энэ хомсдол ингээд болдог, сая гишүүн хэлчихлээ. Ээлжит нэг ингээд жил өнгөрөөд ч юм уу хоёр жилийн дараа ч ийм юм. Би зүгээр удаа дараа яриад байгаа юм. Миний энэ яриаг ер нь та нар мэдэж байна уу, үгүй юу. Энэ гэрээг бол одоо та нар манай Засгийн газар ОХУ-тай манай Засгийн газар та нар л шийдвэрийг нь хийхгүй байгаа шүү дээ гэрээг тиймээ. Нэгдүгээрт гэрээгээ хийхгүй. Хоёрдугаарт, нөөцлөх сав байхгүй. Ерөөсөө энэ нефтийн бүтээгдэхүүний ийм хувьчлалыг манайх ерөөсөө огт буруу хийгээд ингээд явчихсан.

Тэр бол одоо өнгөрч. Сая өөрөө Амараа хэлж байна л даа. Бид нар 60 мянган тонны нөөцтэй болъё гээд. Энэ бол зөв л дөө. Би та нарыг тэгж л хүсээд байгаа шүү дээ. Яахав одоо энэ хувийн компаниуд авдагаараа аваад ажлаа явуулдагаараа явуулж байг. Өөрсдөө улс нөөцлөх савтайгаа. Гэрээгээ гартаа авчихаач ээ гээд байгаа юм. Гэрээгээ гартаа авчихаад та нар өөрсдөө хийгээд, тэгээд дараа нь нөөцөлдөг газраа нөөцөлчихөөд, тэгээд хомсдолтой үед засаг энийгээ тохируулаад л хийгээд явчихдаг ийм л болчихмоор байгаа юм.

Тэгээд одоо төлбөрийн шилжүүлгийг компаниуд л хийж байгаа байх. Тиймээ, компаниуд хийж байгаа шүү дээ. Оросуудтай гэрээгээ хийгээд, тэгээд гэрээндээ нийлүүлэхгүй байгаа оросуудтай бид нар ер нь хариуцлага ярьж, торгууль чиргүүл юм ер нь яагаад ч ярьж чадахгүй шүү дээ. Хувийн компаниуд очоод хийчихсэн юм чинь манай засаг очоод ярихаар бид нар та нартай хийгээгүй шүү дээ л гэж ингэж ярьж байгаа байхгүй юу. Тэгэхээр зэрэг энэ талаар одоо хууль яаралтай оруулмаар байгаа юм. Ахиухан хөрөнгө тавиад, тэгээд одоо удирдлагыг нь манай засаг төр гартаа авчих юм бол тэр үйл ажиллагаагий нь компаниуд хийгээд яваад байж болно.

Тэгээд эд нар үнийг нь нэмүүлэхгүй гээд та нар одоо 10-15 хувийн ашигтай борлуул, бид нар хяналтаа тавина гээд ингээд явчихаач ээ гээд. Би 2008 оноос хойш яриад байгаа юм. Ерөөсөө тийм шинэ хууль ерөөсөө оруулж ирэхгүй байгаа юм. Танай нэг энэ дээр нэг эрчимтэй хуулиа боловсруулаад Засгийн газарт оруулаад ингээд гэрээ хийдэг эрхээ гартаа, төрдөө аваад, нөөцөлдөг эрхээ төрдөө авчих юм бол энэ асуудлыг шийдчихэж болох болов уу гэж ингэж нэгдүгээрт бодоод байгаа юм.

Хоёрдугаарт, тэр оросуудтай тэгээд одоо яахав дээ оросуудыг бид нар нөгөө гуйж авдаг улсууд чинь засаг ингээд ярихаар зэрэг одоо Ерөнхийлөгч, Эрчим хүчний сайд хоёр очоод мэдэхгүй би нэг их үр дүн хүрэхгүй болов уу л гэж бодоод байх юм. Яахав өгнөө, болноо бид нар бололцооныхоо хэрээр өгнө гээд оросууд ингээд л явна шүү дээ. Бид нар нөгөө төртэй нь гэрээ хийгээгүй болохоор л хүнд байдалд орчихоод байна гэж би ингэж бодоод байгаа юм. Тэгээд хариуцлага ярьж болдоггүй, дараа нь Оросуудтайгаа. Хугацаандаа нийлүүлээгүй бол тийм торгууль тавина, ингэж алдагдал тооцно ч гэдэг юм уу тийм юм байхгүй.

Тэгэхээр энэ талаар хуулиа боловсруулж та бүхэн жаахан идэвхтэй ажиллаач ээ гэж нэгдүгээрт ингэж хүсмээр байна. Хоёрдугаарт, одоо энэ би өчигдөр литр нь 2000-аар жижигхэн пошектой машинууд байна шүү дээ. Тэд нар одоо энэ Толгойтын энд ил байнаа. Яг одоо дараад л 2 мянгаар өгч байна шүү дээ. Тэгээд энэ та нар хяналт тавиад, та нар үгэнд орохгүй байгаа юм уу, нэг бол мэдэхгүй байна уу, нэг бол мэдээд хулгайгаар тэгж зараад байна уу. Одоо энэ Толгойтын таван шараас цаашаагаа тэгээд л гудамж, гэр хорооллоор тэр нөгөө нэг жижигхэн шахдаг машин чинь 2 мянгаар зараад л яваад байх юм байна шүү дээ. Мань мэт бол тэндээс авч байна. Өчигдөр бол 2 мянгаар би одоо 80 литр дизелийн түлш машиндаа авч хийлээ. Энэ ямар хяналтгүй явж байнаа. Амараа даргаа энийг нэг хэлээдэхээч.

Би нэг хоёр л юм асуулаа. Энэ гэрээ, нөөцийгөө одоо хууль боловсруулаад гартаа авч болох уу ойрын хугацаанд. Ялангуяа энэ парламентыг тарахаас өмнө нэг юм хийчихэж болох уу. Хоёрдугаарт, тэр пошекоор зараад байгаа улсуудыг хяналт тавьж чадаж байна уу.

**Ж.Амарсайхан:** -Энэ гэрээг бол үндсэндээ аж ахуйн үйл ажиллагаа явуулах эрхийг нь төр өөрөө авах юм бол гэрээг байгуулж болноо. Үндсэндээ энэ аж ахуйн үйл ажиллагаа явуулах хөрөнгө нь Засгийн газарт хөрөнгө нь байхгүй шүү дээ. Аж ахуйн нэгжүүд хөрөнгөө гаргаж өөрсдөө гэрээ байгуулаад байгаа. Бид бол төрөөс хамгийн доод үнийг нь олж өгч гэрээгий нь байгуулуулж байгаа. Замыг нь нээж өгч байгаа. Хэрвээ одоо улсын нөөцөд ийм хэмжээний юм авна. Савтай, эзэмшилтэй юмтай гэрээ байгуулна гэвэл энийг хийж болно. Энэ бол хамгийн наад талын. Тэгээд ч нөгөө тэр компаниудтай хариуцлага тооцох, гэрээнд заах юмнуудыг бол бүгдийг олон улсын эрх зүйн дагуу хийж болноо. Энэ бол нээлттэй.

Тэр шагаар гэж ярьдаг л даа. Тийм юмнуудыг бол хяналтын байгууллагуудтай ярьж энийг зохицуулж болноо. Бид бол одоо ийм асуудлууд үүсээд байна гээд ийм үүднээс гэрээгээр борлуулж байсан, тэгээд 20 литрээр зарж байсныг зогсоосон юмаа. Тэгэхгүй бол энэ үндсэндээ энэ дамын юмнууд чинь гараад байгаа. Засгийн газраас авсан арга хэмжээ чинь юу юм бэ гэхээр жижиглэн худалдаалах үнэ 1440-өөр борлуулаад байхад цаашаагаа дамалж зараад байгаа учраас бид энэ шатахуун түгээх станцуудаар зарж байгаа шатахууныг зогсоосон юм байгаа юм.

Тэрнээс бол одоо гаргаад өгөхөөр энэ дам чинь бий болоод байсан байхгүй юу. Нийтийн тээвэрт өгдөг бусад газруудад өгдөг нөгөө автобуснууд чинь цаашаагаа гаргаад дамлаад байгаа. Цаашаа уул уурхайн компаниудад гаргаж үнэ нь нэмээд, 2 мянга, 2 мянга гарч яваад байдаг. Тэгээд ирэх 7 хоногоос буцаагаад нийтээр нь гаргаж тавья гэдэг л юм гаргаад байгаа юм л даа.

**Ш.Сайхансамбуу:** -Тэгэхээр би Амараа өөрөө хэллээ. Та нар энийгээ нэг энэ хуулийг л хурдан оруулаад өгчихөөч ээ л гэж би хүсээд байгаа юм. Нөөцийн савыг нь хангалттай барья улс. Тэртэй тэргүй одоо энэ нефтийн бүтээгдэхүүний үнэ хойшид одоо тэр Орос, барууны технологиор одоо нефтээ боловсруулаад тэр өндөр үнэтэй нефть орж ирэх нь. Дизель, ялангуяа дизель нэгдүгээрт.

Хоёрдугаарт, бид нар нөөцийнхөө савтай улс одоо тэрний хөрөнгийг улсаараа төсөвт суулгаад авчих хэрэгтэй. Одоо 12 оныход. Тэгээд хяналтаа гэрээгээ хийгээд яахав би тэр үйл ажиллагаа явуулахад тэр жижиг хувийн компаниудаар хийлгэж болно. Ийм хууль санаачлахад та нарыг дарамтлах тийм УИХ-ын гишүүн бий юу? Улс төрийн хүчин байна уу? Байхгүй бол та нар энийг ёстой болж өгдөг юм бол энэ хаврын чуулган завсарлахаас өмнө оруулаад ирээч ээ, тэгээд энийг дэмжих гишүүд нар зөндөө байнаа. Бид нар гишүүд нар яахаар зэрэг бас нэг янз бүрийн юм их ярих юм байна шүү дээ. Гишүүн хууль санаачлахаар нэг бол хэрэгт орчих гээд байх юм. Нэг бол янз бүрийн чи амбицтай ийм хууль санаачиллаа гээд ингээд сонин хэвлэлээр сөрөг пиар нь яваад ингээд байх юм.

Тийм учраас Засгийн газар өөрөө санаачлаад оруулчихаач ээ. Тэгвэл гишүүдээр дэмжмээр байнаа гэж ингэж л. Тэгээд гэрээгээр нөөцөө гартаа аваад өгөөч ээ.

**Я.Батсуурь:** -Мөнх-Очир гишүүн асуултаа тавья.

**Э.Мөнх-Очир:** -Асуултаа тавиад хариу аваад тэрэндээ шууд яриад явж болох уу, эсвэл зүгээр тавиад яах юм уу? Би ганц юм асуучихъя эхлээд.

**Я.Батсуурь:** -Харилцан ярих.

**Э.Мөнх-Очир:** -Харилцан ярих яахав. Би тодруулчихаад тэгээд явах гэсэн юм л даа. Ер нь энэ Оросын Засгийн газраас өөрийнхөө дотоодын дизельтэй холбоотой, ер нь хөрш орнуудтайгаа энэ дизель бензин тавих, одоо ер нь тос маслотой ч холбоотой ер нь шийдүүд гараад байсныг та нар мэдэж байсан уу? энэ дээр ямар та нар шийд гаргаж одоо энэ яриад байгаа юмаа нөөцлөх, шатахуунаа нөөцлөх асуудал дээр хандсан юм бэ? Ямар арга хэмжээ авч байсан юм. Оросын ямар байгууллагуудтай харьцаж байсан гэдгийг мэдмээр байна. Яагаад гэвэл энэ миний мэдээд байгаагаар ийм байгаа юм. Дизельтэй холбоотойгоор. Яг дизельтэй холбоотой Оросын Засгийн газар бол өнгөрсөн оны 12 сарын 23-нд асуудал гаргасан.

Энэ дээр юу гэсэн бэ гэхээр Засгийн газар дизель түлш, бензинээ хяналтаа авнаа гэж ярьсан. Хаврын манайхтай адил асуудал шүү дээ. Хаврын тариалалттай холбоотойгоор Засгийн газар нь 12 сард асуудлаа хяналтандаа авнаа гэчихсэн байсан. Яагаад, яагаад гэвэл үнийн интервенц хийгээд нөгөөдүүл нь үнээ нэмээд байсан хувийн компаниуд. Дараа нь 3 сарын 12-нд болохоор дизелийг хөлдөөе, одоо оросоор бол хөлдөөнө гээд ярьдаг даа. Дизелийн үнийг тогтооноо, тийм болохоор энэ дизелийн үнийг тогтооно гээд Засгийн газар нь шийд гаргаад тодорхой түвшинд ингээд засгийнх нь байгууллагууд нь үйл ажиллагаа явуулаад байхад манайхан яг энэ үед нь юу хийж байсан юм бэ энийг мэдмээр байна.

4 сарын 15-нд үнэ нь нэмэгдсэн Орост. 4 сарын 15-нд Орост үнэ нэмэгдсэн шүү дээ бид нар мэдэж байгаа шүү дээ. Болохоо байлаа цаана чинь нэмэгдэж байгаа шүү гээд бүгд л ярьж байсан. Манайх тэгэхэд юу хийсэн бэ? Тэгэхээр би нэг ийм юм асуух гээд байгаа юм. Амараа дарга сая ярихдаа ингээд байгаа байхгүй юу. Энэ бол гурвуулаа асуулт шүү дээ. Нэг асуулт болоод явчихаж байгаа тиймээ.

Хоёр дахь асуулт нь юу вэ гэхээр сая таны ярьж байсан танилцуулга дотор ийм юмнууд яваад байгаа байхгүй юу. Манайхаас нэмж олж авсан, зохиомол хомсдол бий боллоо, тохиролцож Оросуудтай авсан. Бид гээд хэрэглэсэн 28 тонн манай хэрэглэсэн 28 тонн гээд. Танайх гэдэг нь одоо яг хаанахыг хэлээд байгаа юм, юуг хэлээд байгаа юм. Энийгээ нэг тодорхойлж өгөөч ээ. Би бас би бол танай байгууллагыг шал өөр байгууллага гэж ойлгож байгаа шүү дээ. Бодлогын байгууллага гэж ойлгож байгаа. Гэтэл та нар өнөөдөр сайд нь Орост, Хятадад, дэд сайд нь еще хаана ч юм. Хувийн компани Оросын компаниуд дээр оччихсон бензин түлш гуйгаад явж байдаг болчихсон байна шүү дээ.

Би танаас наадахыг чинь дараа нь больё. Намайг битгий харилцан юманд ор гэсэн сая тиймээ. Тийм болохоор би хэлчихье, асуучихъя. Тэгээд та дараа нь юмаа хэлчих. Тэгээд би гайхаад байна л даа. Та бодлогын, Засгийн газрын бодлогын ийм байгууллагууд та нар өнөөдөр бензиний наймаа хийгээд яваад байгаа нь ямар учиртай юм? Энэ бол та нарын хамгийн хариуцлагагүй асуудал.

Дээр нь ийм юм тодруулмаар байна. Гурав дахь нь. Энд ер нь ямар нэгэн тийм Засгийн газраас нь чиглэл гарч, Монголд ер нь ийм хомсдолд оров уу, эсвэл таны хэлдгээр энэ зохиомол хомсдол монголын компаниуд бий болгов уу. Та бол тэгж хэлсэн шүү дээ түрүүн. Зохиомол хомсдол бий болсон гэж. Тийм болохоор энэ юмыг бас ялгаж өгөөч ээ.

Дээр нь энэ Красноярскийн 15 тонн гэрээ хийсэн, наашаа ачигдаж байгаа гэж. Энэ Красноярскад хэн очиж ямар компанитай, ямар компани гэрээ хийсэн юм. Энийг нэг тодруулж өгөөч. Ийм нэг 5 асуулт байна. Баярлалаа.

**Я.Батсуурь:** -Амарсайхан дарга хариулъя.

**Ж.Амарсайхан:** -ОХУ-ын тэр 12 сар, 3 дугаар сар, 4 дүгээр сарын шийдвэрүүд, ер нь шийдвэрүүд гадагшаа тэр баруун Европын орнуудад гаргах, бусад орнуудад гаргаж байгаа экспортын хориг, татварыг нь нэмэх, сар бүрийн экспортын татварын хувь хэмжээг өөрчлөх энэ бүх шийдвэрүүд Засгийн газраас гарч байгаа шийдвэрүүд, удаа дараагийн шийдвэрүүд байдаг аа.

Ер нь бол экспортын татварын хувь хэмжээн дээр бид бол ямар нэгэн монголын талд ийм тийм гэдэг юмыг бид оролцож чаддаггүй ээ. Энэ бол ОХУ-ын өөрсдийнх нь дотоодын асуудал. Сангийн яамнаас нь харахад. Түлш, эрчим хүчнийх нь яаман дээр хориг тавих гэж байгаа энэ асуудал дээр жишээлбэл энэ 12 сард болох гэж байгаа асуудлыг бол бид урьдчилж сонссон.

Тийм ч учраас манай эрдэс баялаг, эрчим хүчний Зоригт сайд 12 сарын эхээр ОХУ-д ажлын айлчлал хийхдээ Эрчим хүчний яамтай очиж энэ тал дээр ярилцсан. Тэр үед бас бид УИХ-ын гишүүн Наранхүү гишүүнтэй бид бас цуг энэ талаар очиж энэ дээр ярьж байсан. Тэгээд энд хориг тавих гэж байгаа энэ асуудлууд дээр Монгол Улс болон дундад азийн орнуудыг хамруулахгүй байх тал дээр асуудлыг дэвшүүлж байсан. Ингээд ОХУ-аас гарч байгаа газрын тосны бүтээгдэхүүний хоригт Монгол Улсыг оруулахгүй байх тал дээр Роснефть компани болон Эрчим хүчнийх нь яамны шийдвэрт оруулахгүй байх тал дээр яриад энийг шийдүүлж байсан.

Одоо болтол бид өнөөдөр хүртэл ОХУ-аас зарим улсад хориг байхад Монгол Улс тэр хоригт ороогүй ээ. Энийг бид аль болохоор зарлуулахгүй байдаг аа. Энэ нэгдүгээр асуудал.

Хоёрдугаарт нь бид гэж ярьсан. Манай байгууллага бодлогын газар бишээ. Манай байгууллага бодлогыг хэрэгжүүлдэг агентлаг. Бидэнд үүрэг өгдөг. Монгол улсад ямар нэгэн газрын тосны бүтээгдэхүүн хомсдол үүсэх буюу тасрах аюул өгөхөд энэ асуудлыг шийдвэрлэ гэж үүрэг өгдөг өө. Бодлогын яамнаас, Засгийн газраас. Тэгээд манай Газрын тосны бүтээгдэхүүний худалдаа эрхэлдэг компаниуд тасалдал хомсдол үүсэх тохиолдолд бид холбогдох ОХУ, бусад улс орнуудтай холбогдох компаниуд, газруудтай нь харилцан холбогдож, албан бичиг болон шууд утсаар холбогдож, зохих туслалцаа дэмжлэг үзүүлж, ярилцдаг. Тийм ч үүднээс энэ захиалгаас тасалдаж байгаа бүтээгдэхүүнийг нэмэгдүүлэх, үнэ хэт өссөн тохиолдолд үнийг бууруулах гэх мэтчилэн янз бүрийн арга хэмжээг авдаг.

Тэгээд Монгол улсад нийт оруулж байгаа бүтээгдэхүүний хэмжээ багасч байгаа тохиолдолд энийг нэмэгдүүлэх дээр ярьдаг. Би нийтээр нь яагаад бид гэж байна вэ гэхээр Монгол улсад оруулж байгаа нийт хэмжээний тухай асуудал дээр би бид гэж ярьсан юмаа.

Красноярск гэж ярьж байна. Би энийг ТНК-ВР компаний үйлдвэрүүд зөвхөн би Красноярск гэдгийг нь тэнд явж байгаа төмөр замын ачааны тухай асуудлыг ярьсан юм. Саратовын үйлдвэр, Тюмений үйлдвэр, янз бүрийн үйлдвэрээс ачсан юм. Одоо явж байгаа нь Красноярскийн тэнд явж байгаа юм. Наашаа явж байгаа гэдгийг би хэлсэн юм. Тэр 5 хоногийн дараа ирнээ гэж ярьсан юм. Хурдан ачуулах гээд би төмөр замын байгууллагатай хамтарч явж энэ Красноярскаас наашаа явж байна гэж хэлсэн. Ирээгүй. Гэрээг манай Газрын тосны бүтээгдэхүүний худалдаа эрхэлдэг компаниуд хийсэн юм. Гэрээг манайх хийдэггүй ээ. Красноярск компани хийгээгүй ээ. ТНК-ВР компанитай газрын тосны бүтээгдэхүүний худалдаа эрхэлдэг компаниуд гэрээг хийдэг.

**Э.Мөнх-Очир:** -Өөрийн чинь яриад байгаа юм тийм л байгаа шүү дээ. Бид 50 тонныг Ангарскаас ингэчихлээ, бид төмөр замтай ярьчихлаа. Бид 28 тонныг хэрэглэчихлээ. Бид гэдэг үгээ хэлчих л дээ харин тэгээд.

**Ж.Амарсайхан:** -Бид гэдэг нь одоо би жишээлбэл яагаад тэгж хэлсэн юм бэ гэхээр Монгол Улс гэдэг үүднээс л ярьж байгаа. Одоо манай байгууллагын хэлтсийн дарга өнөөдөр Ангарскийн үйлдвэр дээр тэнд зогсож байна. Компаний хүмүүс төлөөлөөд зогсож байна. Тэрийг ачуулах гээд төмөр замын байгууллагын хүмүүстэй цуг зогсож байгаа байхгүй юу. Ачуулах гээд.

**Э.Мөнх-Очир:** -Тэгэхээр хохино шүү дээ. Хэн тэрийг чинь зогсож бай гэсэн юм. Ажлаа хийж байсан бол зогсохгүй л байсан шүү дээ. Юу яриад байгаа юм бэ. Зогсож байна гээд надад нэг сүртэй ажил хийсэн хүн яриад байх юм. Би өөрөөс чинь юм асууж байна шүү дээ. Бид гэдгийг өөрөө юу гэж тайлбарлаад байгаа юм бэ. Монгол Улс гэдгээ боль за юу. Битгий тийм сонин юм яриад бай. Бид гэдгийг нь та нар ямар байгууллага болчихоод бид гэж яриад байгаа юм бэ. 28 тонн та нар өнөөдөр Монголд хэрэглэсэн гээд байгаа нь юу, хаана хэрэглэчихсэн юм.

**Ж.Амарсайхан:** -Өнгөрсөн 4 дүгээр сард 28 мянган тонн дизелийн түлш хэрэглэсэн юм. Энэ сард бид 30 мянган тонныг хэрэглэсэн юмаа гэж хэлсэн би.

**Э.Мөнх-Очир:** -Би та нарын шийдийг яриад байгаа шүү дээ. Би бол яахав санаан дээр. Өчигдөр та нар ярьсан шүү дээ. Бензиний хомсдол гарлаа. Энэ нь Оросын талд нэг ийм юм болчихоод байна. Тэгээд энэ бид нар ачилт ингээд байна гээд ярьсан мөртлөө сая өөрөө хэлэхдээ зохиомол хомсдол бий болсон гэж хэлж байна шүү дээ. Өчигдөрийн ярьсан юм чинь яагаад өнөөдөр өөр болчихоод байгаа юм. Монголд зохиомол хомсдол болчихлоо гэж ярилаа шүү дээ түрүүн. Өчигдөр өөр юм ярьж байсан биз дээ. Одоо энэ гишүүд байж байна шүү дээ. Өчигдөр өөр юм ярьж байсан. Тэгээд өнөөдөр Амарсайхан даргаа юу яриад та өнөөдөр өчигдөрийн ярьж байсан юмаа үгүйсгээд, Монголын Улаанбаатар хотын нийтийн тээврийн компаниуд бензин шаглаад байгаа болохоор бид нар нийтийн тээврийг хязгаарлалт хийсэн юмаа гэж ярьсан өчигдөр та. Тэгсэн үү.

**Ж.Амарсайхан:** -Тэгсэн.

**Э.Мөнх-Очир:** -Тэгээд юу гэсэн үг юм. Би гайхаад байна.

**Ж.Амарсайхан:** -Зохиомол хомсдол гэдэг нь үүссэн гэдгийг.

**Э.Мөнх-Очир:** -Та нар бензинээ хянаагүй болохоор нийтийн тээврийг зогсоодог хэн бэ. Бүгд та нар шиг жип унаж байгаа хүмүүс биш шүү дээ энэ чинь нийтийн тээвэр чинь ард иргэд сууж байгаа шүү дээ. Яахаараа та нар тэр зарим хүмүүсийнх нь дарга нартай нь тооцоо хийгээч. Тэр яахаараа бензин шаглаад байдаг юм тэр автобусны компаниуд чинь. Тэр автобусны компаниуд бензин шаглах гэхээр та нар ард иргэдийг тэр автобусаар явахыг хорьдог юм яагаад. Ийм юмнуудаа ярь л даа. Асуугаад байхад чинь урдаас тэр тэнд хөлдөж үхэх гээд байна, тэр тэнд зогсоод гээд сонин юм яриад байх юм.

**Я.Батсуурь:** -Дэгийн дагуу асуултанд хариулъя. Асуултаа зогсооё. Амарсайхан даргад нэмж хариулах юм байна уу?

**Э.Мөнх-Очир:** -Хэрэггүй ээ.

**Я.Батсуурь:** -Жекей гишүүн асуултаа тавья.

**Х.Жекей:** -Баярлалаа. Өчигдөр Монгол Ардын Намын бүлэг энэ асуудлыг шуурхай авч хэлэлцсэн л дээ. Тэгээд бид нар тодорхой ойлголт авсан гэж ойлгож байгаа. Юу вэ гэхээр шатахууны хомсдол цаашид үргэлжлэхгүй ээ гэсэн тийм л ойлголтыг бид авсан гэж ойлгож байгаа шүү дээ тиймээ.

Тэгэхээр энэ асуудал ер нь цаашид үргэлжлэх үү ер нь. Хомсдол үүсэх үү, үгүй юу гэдгийг тодорхой нэг хэлээд өгөөч. Нэг бол одоо цаашаа хүндрэлтэй байна, нэг бол хүндрэлгүй байнаа гэдгийг нэгдүгээрт. Хоёрдугаарт, өчигдөр Засгийн газрын шадар сайд, мөн Газрын тосны хэрэг эрхлэх газрын дарга, Төмөр замын дарга нар оролцоод ер нь нэлээн сайн арга хэмжээ авч байгаа байдал бол цаашаа үргэлжлэхгүй, дараагийн 7 хоногоос хэвийн байдалд орно гэсэн тийм л ойлголтыг бидэнд өгсөн шүү дээ. Тэрийгээ нэг бататгаад хэлээд өгөөч гэж нэгдүгээрт.

Хоёр дахь асуулт төвийн районуудад бас ийм хүндрэл байх шиг байна. Уржигдар би Архангай аймгаас наашаа гараад ирсэн. Тэгэхэд замын тэр шатахуун түгээх станцуудад зарим газруудад нь тэр бензиний их хязгаарлалд орчихсон байна лээ. Энэ шиг одоо тэр алслагдсан орон нутагт ямар байдалтай байнаа? Тэр ялангуяа баруун талд эндээс бензин очдоггүй шүү дээ. Цаанаасаа хилээс Оросын талаас, Хятадын талаас авдаг. Орон нутагт байдал ямар байна? Цаашид энэ орон нутагт байдал хүндрэх үү, үгүй юу гэдэг хоёр дахь асуулт.

Гурав дахь асуулт. Ер нь түрүүн хүмүүс асууж байна лээ. Энэ гэрээ хийгдээд тал талаас бас тодорхой хэмжээгээр арга хэмжээ авч байна гэж. Энэ чинь одоо зөвхөн манай талаас биш нөгөө хөршүүдээс шалтгаалж байгаа юм байгаа байх. Тэгэхээр ер нь яг хөршүүдээс шалтгаалж байгаа гол хүндрэл нь юу байнаа. Энийг нэг хариулаад өгөөч. Баярлалаа.

**Я.Батсуурь:** -Амарсайхан.

**Ж.Амарсайхан:** -Энэ 6 дугаар сард нийтдээ би өчигдөр бүлэг дээр бас хэлсэн. Гэрээлсэн байдлаараа ирэх энэ 6 дугаар сард хятадтай нийлээд бид зөвхөн дизелийн түлшний хувьд гэхэд 91 мянган тонн дизелийн түлшний гэрээ хийсэн. Манай хэрэглээ сарынх дээд хэмжээ нь 30-35 мянган тонн байдаг. Үндсэндээ сарын хэрэглээнээс 3 дахин гэрээ хийчихсэн байж байгаа. Тэгэхээр бид бол энэ ямар ч байсан тасалдал үүсэхгүй ээ гэж ойлгож байгаа. Ирэх 7 хоногоос одоо энэ ачигдаж ирж байгаа шатахуунууд бүгд орж ирээд хэвийн хэмжээндээ зохистой байдалдаа орноо гэж ойлгож байгаа.

Баруун аймгууд болон зүүн аймгууд өөр өөрийнхөө тэр чиглэлээр боомтуудаар шатахуунууд орж ирж байгаа. Ерөнхийдөө гайгүй байгаа. Харин төвийн районууд бол одоогоор хүндрэлтэй байна. Энэ ирж байгаа шатахууныг ирэхээр түгээгээд хэвийн хэмжээнд ирэх 7 хоногийн дундуураас эхлээд хэвийн хэмжээнд орно.

Хөрш орнуудын хувьд өөрсдөө нэлээн түвэгтэй байгаа. Ялангуяа хойд хөршийн хувьд. Хоёр хөрш орнууд хоёулаа үнээ нэмсэн. Хятадууд ч бай, Оросууд ч бай хоёулаа үнээ 11-20 хувь хүртэл үнээ нэмсэн байгаа .Манайх одоогоор үнээ нэмээгүй байна. Хомсдлын хувьд аль алинд нь байнаа. Дизелийн хувьд хойд хөршүүд илүү, удахгүй 92-ын хувьд бол аль алинд нь үүсэх гээд байна. Бид бол одоо 92 бензиний хувьд ирэх саруудад нэлээн эрчимтэй ажиллах гээд одоо ажиллаж байна. Ийм байдалтай байна.

**Я.Батсуурь:** -Ганбямба гишүүн асуултаа тавья.

**Н.Ганбямба:** -Баярлалаа. Энэ бэлтгэн нийлүүлж байгаа Оросын том зах зээлийн хувьд манайд Оросын зах зээл дээр ямар ч хүндрэл учирсан манайд нийлүүлэх хэмжээ бол тун бага юм байгаа юм шүү дээ. Ганцхан хэдэн тонн хүрэхгүй нефть шатахуун хэрэглэдэг. Одоо өнгөрсөн жилийнхээр бол 866 мянган тонныг л хэрэглэсэн байгаа шүү дээ. Энэний 50 хувь нь шатахуун гэхээр 433 мянган тонн шатахуун бол оросын хувьд нийлүүлэхэд юу ч биш. Ёстой эдний хувьд бол дусал юм шүү дээ.

Тэгээд юун дээрээ ингэж дэгэл догол гараад байдаг юм. Бид нар хувьдаа бодохдоо яг энэ зах зээлийг энэ ганц крант хойноос авдаг энэ крантыг хариуцсан агентлаг яам нь ажиллахгүй байгаа юм уу гэж ойлгогдохоор. Тухайлах юм бол яаж ажиллах юм бэ гэхээр бид нар нөгөө зах зээлийн хямралын үед яриад байсан шүү дээ. Элеваторуудаа нэмээ. Хамгийн хямдхан үед, хамгийн сайн нөхцөлтэй үед аваачаад шатахуунаа нөөцөлчих. Тэгээд энэ ганцхан крантаа орос ах нараасаа авч ирсэн бензин шатахууны ганц крант хаах юм бол манай бүх соёл иргэншил зогсох аюултай. Тийм учраас ганц крант хариуцдаг яам, ганц крант хариуцдаг агентлаг бол ажилласан шиг ажиллахын тулд Их Хуралд элеваторын хөрөнгө оруулж ирэх хэрэгтэй. Төчнөөн тонн шатахуун нөөцөлмөөр байнаа гээд. Ийм ийм том арга хэмжээг авахгүйгээр бол зүгээр нэг хойд зах зээл дээр юм уу, хил гааль дээр асуудал үүслээ гээд гал унтраах арга хэмжээ аваад байх юм бол байнга үргэлжилнэ. Бараг л улирал болгонд ийм асуудал гарч ирээд байна.

Тийм учраас Их Хурал дээр ерөөсөө хөрөнгийнхөө хэмжээг оруулж ирмээр байдаг. Ер нь чоно борооноор гэгчээр одоо бол юм шаглах, янз янзын дамлах юмнууд чинь яваад эхэлчихлээ шүү дээ. Би энд бас төрийн зохицуулалт нөлөөлж байгаа юм биш байгаа даа гэж асуумаар байгаа юм. Өөрөөр хэлбэл танайх чинь лацдаад эхэлсэн юм байна шүү дээ танай яамнаас, танай агентлагаас. Одоо энийг чинь юу яах гэж байна гээд. Лацдана гэдэг чинь улам цаашаагаа далд нууж, улам далд бизнес нөгөө шаглах, дамлах тэр механизм болчихож байгаа юм биш байгаа даа гэж эргэлзээд байна.

Тийм учраас авах арга хэмжээ бол бид нар томоохон арга хэмжээнүүд авмаар байгаа юм. Яг нарийндаа энэ зах зээлийг бид нар өнөөдөр болтол зохицуулж чадахгүй явж ирж байгаа. Яагаад чадахгүй байна вэ гэхээр яг тайван амгалан болоод ирэх үед л нэг 10 орчим том компани нийлүүлж импортоор оруулж ирдэг юм байна. Нэг шөнийн дотор нэг цаг минутад бүх бензин колонк дээр зэрэг үнээ нэмнэ гэдэг бол зүгээр төр засгаар даажигнаж байгаа хэрэг байхгүй юу. Та нар ингээд зохицуул л даа. Харъя гэж байгаа хэрэг байхгүй юу.

Энэ олигополь зах зээлийг чинь задалж байж өрсөлдөөн бий болгож байж аль нь хямдхан бензин шатахуун зардаг тэр бензин колонк дээр шавдаг болж байж л энэ зах зээл энэ горимд орно шүү дээ. Тэрнээс нааш энэ нэг хэдэн монополь аж ахуйн нэгжүүд бол ерөөсөө чоно борооноор гэдэг шиг л ажиллаад байна шүү дээ. Энийг зохицуулах арга байдаггүй юм уу. Өөрөөр хэлэх юм бол одоо яг нарийндаа 92 бензинийг 7, 8 сард хүндэрнэ гэж та хэлчихлээ шүү дээ. Өөрөөр хэлэх юм бол одоо 8-хан мянгын захиалга, гэрээ хийж байна гэж.

Тэгэхээр бид нар урьдчилаад 7, 8 сард 92 бензинээс урьдчилан сэргийлэх ямар арга хэмжээ авах боломж байна. Энэ тал дээр тодорхой тодорхой алхмууд хийхээр, эсвэл Их Хурал, Засгийн газраас хөрөнгө мөнгөний асуудал эд нар ийм л хэмжээний юмыг л бид нар шийдвэл арай үр дүнтэй алхам болох байх. Тэрнээс одоо ингээд ерөөсөө болохгүйгээ ярьсаар байтал бид нар хангалттай өнөөдрийг хүртэл 3 жил хямралаас хойш яриад байгаа шүү дээ.

Тэгэхээр одоо бид нар 7, 8 сарынхаа 92 бензиний энэ хязгаарлалтан дээр ямар арга хэмжээ авах вэ гээд. Энэ талаар нэг тодорхой тодорхой юмнууд хэлбэл сайн байна.

**Я.Батсуурь:** -Амарсайхан дарга хариулъя.

**Ж.Амарсайхан:** -Бид одоо Засгийн газарт асуудал оруулсан байгаа. Удахгүй Их Хуралд энэ нөөцийн бүтээгдэхүүн 20 хоногийн нөөц бий болгох асуудлыг Их Хуралд тавих байхаа гэж бодож байна. Энд нэлээн хэдэн тэрбумын асуудал байгаа, нөөцийн сав барих асуудал байгаа. Саяны гишүүдийн хэлээд байгаа энэ нөөц бий болгох тухай асуудлуудыг Их Хуралд өргөн барина. 92-ыг одоо энэ нөөц бий болгоно гэж энэ хөрөнгийн эх үүсвэр чинь энэ асуудал л даа.

Одоо бид энэ асуудлуудаар хүмүүс явуулчихсан. Оросын тал хэцүү байгаа учраас Хятадаас хүмүүс явуулчихсан, одоо ажиллуулж байгаа, нөөц бэлдүүлж байна. Тийм, тэрийгээ хийж байгаа.

**Я.Батсуурь:** -Оюун гишүүн асууя.

**С.Оюун:** -Нэг зах зээл, нэг нийлүүлэгчээс ингээд хэт их хараат байх нь эрсдэлтэй гэдэг нь ойлгомжтой л доо. Тэгээд яахав тэндээс авч байсан, арай хямдхан байсан гээд олон жил ингээд явчихсан. Тэгээд нэлээн хэдэн жил лав л 3, 4 жилийн өмнө Засгийн газарт байхад Наранхүү сайд байсан. Өөр альтернатив эх үүсвэртэй болох. Дээрээс нь нөгөө дотооддоо боловсруулах үйлдвэр, дотооддоо нүүрс шингэрүүлэх ч байдаг юм уу, тэр юмнуудыг л 3, 4 жилийн өмнө нэлээн их приоритети олгоод л Ерөнхий сайд яриад байдаг байсан л даа.

Түүхий газрын тосны үнэ дэлхий дээр бүр 140, 150 болчихсон. Тэр чинь 3, 4 жилийн өмнө. Тэгээд л их ач холбогдол өгөөд яриад байсан. Тэр хэр урагшилж байгаа болоо Амарсайхан даргаа. Одоо энэ тэр Дайчин Петрочайна чинь олборлоод гаргаад, нэг их хэмжээ биш учраас манайх зөвхөн мөнгийг нь аваад байгаа шүү дээ. Оронд нь нөгөө бүтээгдэхүүнээ авч үлдээд, тэгээд боловсруулах гээд хичнээн жил ярьж байгаа тиймээ. Одоо бол нөөцөө нэлээн их өсгөчихсөн учраас монгол талын авч байгаа бүтээгдэхүүнээ авч үлдээд боловсруулах үйлдвэр ямар хэмжээнд явж байгаа вэ. Нэг хэд хэдэн компаниуд боловсруулах үйлдвэр байгуулна гээд хэдэн жил яриад байдаг. Засаг нь зөвшөөрөл өгөхгүй байгаа ч юм шиг эсвэл эдийн засгийн хувьд ашиггүй ч юм шиг ингээд яваад байсан шүү дээ.

Одоо энийг өнөөдөр жишээлбэл засаг нь дэмжээд явлаа гэхэд хэдэн жилийн дотор байгуулж болох юм тэр боловсруулах үйлдвэрийг. Хоёрдугаарт, Монголд олборлож байгаа түүхий нефть хэдэн жилдээ хуримтлагдаад тэр боловсруулах үйлдвэр болох боломж эдийн засгийн хувьд ер нь ямар байгаа юм бэ. Бид нар нөгөө Дайчин Петрочайнагаас бүтээгдэхүүнийг хэдэн хувийг нь авч үлдэж байгаа юм одоо. Авч үлдэхгүй зүгээр мөнгийг нь аваад байгаа шүү дээ. Production share-гээр 25 байгаа юм уу, 40 байгаа юм уу, цаашдаа хэд болох юм. Тэгээд Петрочайнад бас Засгийн газраас шаардлага тавиад одоо та нар боловсруулах үйлдвэрээ бариа гэж байгаа гэсэн. Энэ ямар шатанд явж байгаа юм.

Хоёрдугаарт, асар их нүүрстэй Монгол улс тэгээд энэ нүүрсээ шингэрүүлэх, магадгүй тэр занараа шингэрүүлэх гээд технологиуд бас яригдаад яваад байдаг. Энэ ер нь урагштай юм байна уу? Зүгээр тэгсхийгээд хаягдчихаад байж байгаа юу. Тэгээд одоо нүүрсийг чинь шингэрүүлэх юм хуучин ашиггүй байдаг байсан, одоо газрын тосны түүхий үнэ нэмэгдээд, тийм эрсдэлтэй үед бол энэ бодлогыг бас засаг хэр их дэмжихээр байгаа юм.

Энэ өөр эх үүсвэрүүдээ бодоод ингээд ... болохгүй бол ингээд л энэ асуудал тэгээд байж байгаад жилээс жилд давтагдаад байна гэдэг нь үнэн л дээ. Сая та хэлж байна. Нөөцийн савтай болоод 20 хоногийн нөөцөд 32 тэрбум төгрөг хэрэгтэй гээд. За тэр асуудал нь Их Хуралд орж ирээд төсөв нь өнөөдөр батлагдлаа гэж бодоход 32 тэрбум төгрөг хэдэн сарын дотор тэр саваа бариад танкаа бариад хэдэн сарын дотор тэрийгээ нөөцтэй болж чадах вэ. Бас л 2, 3 жил тендер гээд удах юм уу, мөнгө нь батлагдчихсан тохиолдолд хэдхэн сарын ажил юм уу? энийг бас мэдмээр байна. Ийм 3 асуулт байна.

**Ж.Амарсайхан:** -Боловсруулах үйлдвэрийн хувьд бол яг сүүлийн үед үндсэндээ сүүлийн жилд 3 байгууллага саналаа ирүүлсэн манайд. Хоёр компани нь Америкийн пентипин технологитой, нэг нь Зүүнбаянд жилийн 300 мянгын хүчин чадалтай хөрөнгө оруулалт нь 38.3 сая долларын хөрөнгө оруулалттай, монголын үндэсний МОК гэдэг нэртэй компани. mongol sekiu гэсэн компани үйлдвэр барихаар саналаа ирүүлсэн. Энийг бас манайх үзсэн.

Хоёрт нь монголын Хэт компани Дорнод аймагт жилийн 121 мянган тонны хүчин чадалтай хөрөнгө оруулалт нь 35 сая долларын ийм үйлдвэр барихаар хоёр үйлдвэрийн санал ирсэн. Манай байгууллага хянаад Эрдэс баялаг, эрчим хүчний яамны ажлын хэсэгт өгсөн байгаа. Ажлын хэсэг дүгнэлтээ гаргаад бололцоотой юмаа гэдгийг гаргачихсан байгаа. Дээрээс нь Говь-Сүмбэр аймагт нэг саяын хүчин чадалтай үйлдвэрийг БНСУ-ын Эн Эрком компани гаргасан байгаа. Тэдний асуудлыг манайх бол гаргачихсан дүгнэлтийг нь. Яаман дээр арай хянаж дуусаагүй байх. Гурвуулаа газрын тос боловсруулах үйлдвэр.

Албан ёсоор нүүрснээс шингэрүүлсэн хий гаргах үйлдвэрийн төсөл ирээгүй байгаа. Албан ёсоор ирсэн нь энэ газрын тос боловсруулах үйлдвэрийн 3 төсөл ирчихсэн байж байгаа. Өнөөдрийн байдлаар 4 үйлдвэр газрын тос боловсруулах үйлдвэрийн тусгай зөвшөөрөл авсан. Эндээс Дарханд 2 саяын үйлдвэр барих mongol sekiu компаний төсөл байгаа. Санхүүгийн бололцоогүйн улмаас өнөөдөр эхлээгүй байна.

Мөн өнөөдөр үйлдвэр нь баригдаад бэлэн байгаа Эрдэнэтийн Петролин продакшны 50 мянган тонны хүчин чадалтай хийн кондесатийн үйлдвэр Эрдэнэтэд байгаа. Одоогоор туршилтын маягаар 700 тонн хийн конденсати нь ирчихсэн. Үйлдвэрлэх гээд байж байгаа. Мөн тосоолын нэг үйлдвэр бий. Нөгөөдөх нь эхлээгүй нэг үйлдвэр бол байгаа. Ийм маягтай өнөөдөр үйлдвэрүүдийн төсөл Монгол улсад байна.

Дайчингийн хувьд энэ жилийн хувьд бид төлөвлөгөөгөөр 70 тэрбумыг улсын төсөвт төвлөрүүлэх ёстой. Өөрөөр хэлбэл 300 мянган тонн түүхий тос олборлож экспортод гаргана. Энэ нь бариллиар 2.5 сая барилль. Дайчин бол Дайчин тамсаг буюу Хятадын газрын тосны үндэсний корпораци Монгол улсад газрын тосны боловсруулах үйлдвэр барьсан тохиолдолд техник технологи болон хөрөнгө оруулалт оруулж болноо гэдгийг зарчмын хувьд өөрсдөө саналаа илэрхийлсэн байгаа. Хэрвээ танайх Монгол улсад үйлдвэр барьсан тохиолдолд бид дэмжлэг үзүүлнээ гэсэн. Тэрнээс өөрсдөө барина гэсэн бол асуудал тавиагүй ээ. Өөрсдөө монголын талд үйлдвэр барьсан тохиолдолд дэмжлэг үзүүлнэ.

Хоёрдугаарт, Монгол өөрөө үйлдвэрээ барьсан тохиолдолд түүхий тосыг өөрийнхөө хэмжээний тосыг өгөхөд бэлэн гэдгээ хэлсэн. Нийтдээ өнөөдрийн хувьд бол 2.5 сая барилль түүхий тос Монголд гарч байгаа Тамсагаас. Зүүнбаянаас 600 мянган барилль түүхий тос гарч байгаа.

**С.Оюун:** -Манай Монголд ногдож байгаа бүтээгдэхүүн нь.

**Ж.Амарсайхан:** -Ноогдож байгаа бүтээгдэхүүн нь бүтээгдэхүүн хуваалтаар Монгол улсад ноогдох нь 26 хувь.

**С.Оюун:** -Тэгэхээр та бариллиар. Одоо жишээлбэл Монголд.

**Ж.Амарсайхан:** -Нийт гарч байгаа Тамсагаас гарч байгаа 19, 21 дүгээр талбайгаас гарч байгаа нийт энэ жилийн хувьд гэхэд 2.5 сая барилль, тэрний 26 хувь нь Монголд ноогдож байгаа.

**С.Оюун:** -Дээрээс нь бас.

**Ж.Амарсайхан:** -40, 60-аар хувааж байгаа. 19 дүгээр талбайгийнх роялти байхгүй нь нойл, 21 дүгээр талбайгийнх роялтийг нь 7.5 хувь. Тэгээд бүтээгдэхүүн хуваалт нь 40, 60-аар хуваана. Өртөг нөхөлтийн 40 хувийг нь хасаад.

**С.Оюун:** -Амарсайхан даргаа би ойлгох гээд байгаа нь Монголд ноогдож байгаа бүтээгдэхүүнээ бид нар мөнгөө оронд нь авархгүйгээр, одоо төсөвт аваад байгаа шүү дээ.

**Ж.Амарсайхан:** -Тийм.

**С.Оюун:** -Мөнгөө авахгүйгээр өөрсдөө продукт бүтээгдэхүүнээ авч үлдье, Дорнодоос, нөгөөдөх нь Дорноговь билүү.

**Ж.Амарсайхан:** -Тийм, Зүүнбаян.

**С.Оюун:** -Тэр хоёроос хоёулангаас нь аваад үлдье гэвэл.

**Ж.Амарсайхан:** -Гэвэл 33 болно.

**С.Оюун:** -Үгүй ээ, барилль, одоо нөгөө бид нарын хэрэгцээний түүхий нефтийн хэрэгцээний боловсруулах үйлдвэртэй ер нь би харьцуулж тэр тоогоосоо илүү та зүгээр нөгөө энгийн ойлголтоор нэг бидэнд юм уу иргэдэд өгөөч. Одоо бүтээгдэхүүнээ энэ жил авч үлдээд, энэнээс хойш жил жилдээ авч үлдээд байвал боловсруулаад, бид нар өөрсдийнхөө бензиний дизелийн хэдэн хувийг хангах боломжтой юм бэ.

**Ж.Амарсайхан:** -Монголд ноогдох нь уу?

**С.Оюун:** -Монголд ноогдохоо авч үлдлээ бид нар. Хятад руу гаргахгүй. Тэгээд тэрийгээ боловсрууллаа. Боловсруулсан тохиолдолд мэдээж жилээс жилд нэмэгдэж байгаа шүү дээ бас тиймээ олборлолт. Тэгэхээр бидний 100 хувийн хэрэглээний хэдэн хувийг нь дотооддоо боловсруулаад, өөрийн гэсэн дизелтэй болох боломжтой юм бэ түлштэй.

**Ж.Амарсайхан:** -Энэ жилийн тоон дээр үү?

**С.Оюун:** -Яахав энэ жилийнх дээр тэгээд 3 жилийнх дээр ч байдаг юм уу та нэг тэгээд үзэхгүй юу. Яагаад гэвэл аль хэдийний та нар тооцчихсон л байгаа байх л даа. Энэ чинь бас гол альтернитив мөн шүү дээ.

**Ж.Амарсайхан:** -Монголын нийт хэрэгцээний энэ жилийн хэмжээгээр бодох юм бол ойролцоогоор 4 хувь болох нь уу даа. 4 хувь.

**С.Оюун:** -2.2 сая бариллиас түүхий нефтээс.

**Ж.Амарсайхан:** -Монголынх 2 аравны нийт 5 сая гэдэг чинь үндсэндээ энэ жил 300 мянган тонн. 300 мянган тонны Монголд ногдох нь хоёулангийнх нь дундажлаад үзэхээр 33 хувь нь монголынх, 300 мянгын 33 хувь гэдэг чинь 100 мянга. 100 мянгын тэгээд 100 мянгаас чинь бүтээгдэхүүн гаргахаар ойролцоогоор 60 мянга. 60 мянга чинь нийт манай нийт жилийн хэрэгцээ өнгөрсөн оных 860 мянга.

**С.Оюун:** -10-аад хувь байх л юм байна шүү дээ. Жил жилийн, хоёр, гурван жилдээ ингээд тооцоод үзэх юм бол.

**Ж.Амарсайхан:** -13 хувь л болох юм байна. Тэгэхдээ энэ чинь бусад юмыг нь хасахаар за нэг 10 хувь л болох юм байна.

**С.Оюун:** -Ер нь тэгэхдээ энэ бол цаашдаа бодлого бол мөн шүү дээ тиймээ.

**Ж.Амарсайхан:** -Мөөн мөн.

**С.Оюун:** -Тэгээд одоо ингээд толгойндоо бодох биш аль хэдийний тооцчихсон, жил жилдээ магадгүй боломжтой бол авч үлдээд энийгээ уг нь ингээд хийх юм руугаа ормоор байгаа байхгүй юу. Зөвхөн ингээд.

**Ж.Амарсайхан:** -Одоо энэ бид түрүүний миний нөгөө хэлдэг Зүүнбаяны үйлдвэр, Дорнодын үйлдвэр хоёр дээр ингээд тооцоогий нь хийчихсэн байгаа л даа. Тэр Зүүнбаяны 300 мянган тонн, нөгөөдөх нь Дорнодын 121 мянган тонн дээр тооцоогий нь хийгээд бүр ямар жижиглэн үнээр зарах вэ, ямар бүтээгдэхүүн хэдэн хувь гаргах вэ гээд жишээлбэл авто бензин төдөн хувь, дизелийн түлш төдөн хувь, тэндээс мазут төдөн хувь, битум төдөн хувь гарна гээд тооцоо нь бүгдээрээ байгаа. Техник, эдийн засгийн үндэслэлээр нь хийчихсэн байгаа.

**С.Оюун:** -За за ойлголоо. Хоёр дахь асуудал. Нүүрснээс шингэрүүлэх түлш гаргах асуудал яахав компаниуд тавиагүй гээд ингээд асуугаад байж болно л доо. Одоо бид нарт хамаагүй, зах зээлд тэр хувийн компаниуд мэдэг гээд. Улсын бодлого гэж байна уу? Энэ дээр техник технологи дэмжигч байдаг юм уу.

**С.Амарсайхан:** -Эндээс яг үйлдвэрийн бодлого хариуцсан Газрын орлогч дарга нь хэлэх үү яамны.

**Н.Болдхүү:** -Энэ өдрийн амгаланг эрье. Манай яаман дээр нүүрс болон газрын тосноос химийн бүтээгдэхүүн үйлдвэрлэхийг дэмжих ажлын хэсэг гэж байдаг. Түүнийг би ахалдаг. Сүүлийн дөрөв, таван жил нүүрснээс энэ нүүрс болон занараас одоо бид нар газрын тосны бүтээгдэхүүний асуудлыг өнөөдөр судлаад, 2007 онд Францын Аксис компаниар урьдчилсан ТЭЗҮ-гээ хийлгэсэн юм. Бид таван нүүрсний ордон дээр хийлгээд, өнөөдөр 200 мянган долларын үнэтэйгээр урьдчилсан ТЭЗҮ хийгээд авсан.

Цаашид 2008 онд тухайн үеийн манай Эрчим хүчний сайд байсан Хүрэлбаатар сайд нарийвчилсан ТЭЗҮ-ний саналыг тавьсан боловч 5-6 сая долларын нарийвчилсан ТЭЗҮ-ний асуудлыг одоо хөрөнгийн эх үүсвэрээр шийдэх ёстой гэсэн санал тавьсан. Тэгэхэд бид 2008 оны эдийн засгийн боломж хараахан байгаагүй. Саяхан бид нар Францын Аксис компанид албан ёсоор энэ саналыг эргэн тавьсан. Тэгээд тэд маань өнөөдөр Монголд цаашдаа нүүрсний асуудал нэлээн дэлхийн асуудал нүүрсний голлох байр суурь эзэлж байгаа учраас энэ асуудлыг чинь эргэж харж үзье гэсэн албан ёсны саналыг Аксисаас өгсөн нүүрсний тал дээр.

Нөгөө талаасаа манай дотоодын компаниуд нүүрсний тал дээр өнөөдөр 3 компани ажиллаж байсан. Манай хэд маань 2008, 2009 онд Германы технологиор нүүрсийг боловсруулах Шинэ Зеландын технологиор Эксмо баялгийн технологиор бүгдээрээ хийсэн. Ганц асуудал нь юу вэ гэхээр эдийн засгийн болоод нарийвчилсан ТЭЗҮ хийхэд хөрөнгийн эх үүсвэрийн асуудал компаниудад дутагдалтай байсан учраас уг асуудлууд зогсонги байдалд орсон байгаа.

Таны хэлсэн шатдаг занарын асуудал өнөөдөр бас дэлхийд нэлээн чухал байр суурь эзэлж эхэлж байгаа. Үүнээс өнөөдөр ус хэрэглэхгүйгээр газрын тосны бүтээгдэхүүн гаргах технологийг 2009 оноос Америкийн Наса технологиор гаргаад ирсэн. Насагийнхаас энэ технологи нь гарчихсан байгаа. Энэ ажлын хүрээнд өнөөдөр Америкийн Дити Ай компани манайд 2011 оны 4 сарын 7-нд албан ёсоор сайдаа айлчлаад, бид нар хоорондоо ярилцаад, сая хамтарч энэ тал дээр өнөөдөр судалгаа явуулъя, бидний хувьд занарын боломжийн 22 тэрбумын нөөц байдаг, нийт нутаг дэвсгэрийн 70, 80 хувьд нь гээд. Энэ дээр өнөөдөр яамны зүгээс ажиллаж байгаа.

Тэгэхээр бидэнд занараас, нүүрснээс, газрын тосноос гэхэд бид 2015 оны түвшинд 1.5 сая тонн хэрэглэнэ, 2020 оны түвшинд 1.8-аас 2 сая тонн хэрэглэнэ гэхэд энэ хугацаанд бид дотоодынхоо эх үүсвэрээр газрын тосны бүтээгдэхүүнээ хангах бүрэн боломж бидэнд байгаа л гэж манай яамны зүгээс, газрын тосны газраас ажиллаж байгаа. Засгийн газрын зүгээс ингэж л хэлмээр байна даа.

**Я.Батсуурь:** -Би асуулт асууя. Энэ шатахууны нийлүүлэлтийн асуудал үнэхээр улс орны үндэсний аюулгүй байдалтай холбоотой. Энийг бид үнэхээр амьдрал дээр мэдэрч байна шүү дээ. Энэ том бүтээн байгуулалт, уул уурхайн том бүтээн байгуулалт, газар тариалангийн ид ажлын үед нь шатахуунаар тасалж, улс орны эдийн засагт ноцтой байдал үүсэх байдлыг бий болголоо. Ер нь танай салбар энэ тал дээр бас олон удаа ийм байдлыг бий болгож байгаа. 2008 онд бензиний үнэ асар нэмэгдэж, улс орны хэмжээнд инфляци хөөрөгдсөн. Тухайн үед нь 10-аад тэрбум төгрөгийг Засгийн газраас өгсөн. Тодорхой үр дүнд ч хүрэлгүй зарцуулагдаж байсан.

Дараа нь улсын нөөцийг бүрдүүлнэ гээд асар их хэмжээний бензин нөөцлөөд, тэрнийгээ өнгөрсөн жил зарснаар асар их хэмжээний ууршилт бий болсноор хадгалалтын зардал ихэссэнээр улсын төсвөөс 5, 6 тэрбум төгрөг үргүй зарцуулагдсан. Өнөөдөр дахиад энэ байдал ингээд давтагдаж байна. Тэгэхээр зэрэг энэ талыг шийдвэрлэх тал дээр ямар арга хэмжээ цаашид авах юм бэ гэдэг нэгдүгээр асуулт байна. Яагаад энэ хоёр дахь зах зээлийг өөр зах зээлээс авах боломжийг бид нар өдий болтол нээгээгүй юм бэ.

Ийм тохиолдолд одоо хойд хөршөөс нийлүүлэлт зогсонги байдалд орсон, доголдсон үед шууд өмнөд хөршөөс үнэ нь хамаагүй авах, гуравдагч орноос авах ийм боломжийг одоо болтол зохицуулаагүй, замыг нь нээгээгүй, тохиролцоог хийгээгүй байдаг. Байдал үүссэн хойно ийш тийшээ гараад давхилддаг ийм байдал бий болж байна.

Нөгөөтэйгүүр та сая хэллээ. Дайчин Тамсаг компани манайд нийлүүлнээ гэж хэлсэн гэж хэлж байх юм. Энэ юу гэсэн үг вэ. Ийм байж болохгүй ээ. Энэ дээр тохиролцоо байх ёстой албан ёсны гэрээ нь. Оюу толгойг бид нар мэдэж байгаа шүү дээ. Хэрэв одоо Монголд зэсийн үйлдвэр байгуулах юм л даа тэргүүн ээлжинд. Тэр үйлдвэрийг түүхий эдээр ханганаа гэсэн үүргийг бид нар Оюу толгойн гэрээг хүлээлгэж байсан. Айвенхоу майнзад.

Тэгтэл одоо манайхаас нефть олборлож байгаа компаниуд энэ гэрээ хэлэлцээрийн үүргээ хүлээгээгүй, одоо ерөнхийдөө ярьж байгаа, тэднийх нийлүүлж болноо гэж хэлсэн гэж ярьж байх юм. Үүнийг хуульчилж, гэрээ байгуулж, хатуу тохиролцох ёстой. Тэргүүн ээлжинд манай дотоодын хэрэгцээг хангачихаад, дараа нь илүүдлээ экспортлох ёстой гээд ингээд тохиролцсон энэ нефтийн компаниуд хийх ёстой биш үү. Энэ хийгдээгүй юм шиг байна.

Ер нь энэ салбарыг цаашид яаж авч явах вэ. Энэ шатахууны асуудлыг яаж шийдвэрлэх дээр ямар гарц хайж байгаа юм бэ. Ямар зам, арга зам байгаа юм бэ. Эргээд бодоход энэ хувьчлал нь буруу байж уу, зарим орны жишгийг харж байхад импорт нь бол төрийн монополь байдаг. Төрийн компани импортыг нь 100 хувь оруулж ирдэг. Оруулж ирсэн хойноо одоо хувийн компаниудын колонкийн сүлжээгээр тараадаг. Ингэвэл үнэ харьцангуй тогтвортой байдаг. Манайд одоо хувийн компаниуд нь импортоор оруулж ирэнгүүт өөрсдөө үнээ хуйвалдаж нэмдэг явдал урьд өмнө гарч байсан шүү дээ. Монополь байдлаа ашиглаад.

Тэгэхээр ер нь аюулгүй байдлын үзэл баримтлалд ч одоо заасан байгаа. Энэ салбарыг хуульчлах ёстой шүү. Хууль байхгүй явж байгаа. Ерөөсөө хууль гаргаж энэ шатахууны нийлүүлэлтийн асуудлыг зохицуулах ёстой. Энэ асуудлыг хэзээ шийдвэрлэх юм бэ гэсэн ийм асуулт байна.

**Ж.Амарсайхан:** -Бусад эх үүсвэрүүдийн тухай бид олон газраас янз бүрийн эх үүсвэрүүдийг судалж үзсэн. ОХУ-д нэг эх үүсвэр байсныг бид хоёр дахь, гурав дахь гээд эх үүсвэрүүдийг бий болгож, гэрээ байгуулсан. Өөрөөр хэлбэл Роснефтээс гадна Газфром нефть, хоёр дахь том нь. Дараагийнх нь ТНК-ВР компаниуд гэрээ байгуулаад ажиллаж эхэлсэн. Одоогоор ингээд эхний бүтээгдэхүүнүүд орж байна.

Гэхдээ Монгол Улсад хамгийн ойр, хамгийн бололцоотой, хамгийн хямдхан нь эцсийн дүндээ тос нефтийн Ангарскийн үйлдвэр болдог. Энэ нь юунаас шалтгаалдаг вэ гэхээр нэгдүгээрт, түүхий нефтээ цаанаасаа гарч ирж байгаа түүхий нефтийн өртөг нь боловсруулалтын өртөг, тээврийн зардлаасаа энэ үйлдвэрийн бүтээгдэхүүн, нөгөө үйлдвэрүүдийнхээ үнийг цохидог. Эцсийн дүндээ бид Монгол Улсад хамгийн хямдхан үнийг л чанартай бүтээгдэхүүн оруулахыг зорьдог. Бусад компаниудын үйлдвэрүүд бүгд Монголоос 2-3 мянга, 4 мянган км-ийн цаана өөр газрын үнэтэй үйлдвэр оруулаад байдаг. Тэгэхдээ бид бусад эх үүсвэрүүдийг байлгахын тулд цаад үйлдвэрлэлээс авч байгаа. Энэ үйлдвэрүүдийн үнэ хамгийн багаар бодоход 100-200 долларын тонн тутамдаа илүү үнэтэй байгаа.

Мөн Хятадтай бид харьцаж байна. ОХУ-аас хамгийн хямдхан нь 200-400 долларын тонн тутамд зөрүүтэй байна. Гэхдээ бас бид авч байгаа. Хаядаггүй, байнга авч байгаа. Энэ бол байна. Одоо жишээлбэл энэ 8 дугаар сараас эхлээд энэ жилийн хувьд зөвхөн манайд хамгийн ойрхон байгаа Хөх хотын үйлдвэр бүтэн жилээр өргөтгөлөө хийгээд зогсоно. Тэгээд бид зөрүүлээд Тяньжины Синопикийн шинэ үйлдвэрээс авахаар бас гэрээ хийгээд одоо ажиллуулж эхлэх гэж байна. Тэрний тулд Хятадын хөгжлийн хороогоор тэнд бас квот бий болохоор одоо манай сайд яг одоо Бээжинд ажиллаж байна.

Казакстанаас байна. Бид бас авч байгаа. Дандаа авч байна. Эх үүсвэрүүд бол байгаа. Олон эх үүсвэр байна. Өөр улсуудаас авахад дандаа бидэнд хол зайтай, тээврийн зардал өндөр тийм байна. Бүр хилийн үнээр нь цаад талдаа хямдхан боловч тээврийн зардлын зөрүү, дамжин өнгөрөх өртөг нь өндөр болоод байдаг. Бусад эх үүсвэрүүдийн хувьд бид ажиллаагүй биш ажиллаж байна. Солонгосоос ч бид авч үзэж байна. Тэгээд замдаа далайн тээвэр, шилжүүлэн ачих дээр зардал нь өндөр болоод байна. Тяньжинээс ч үзлээ. Бид Дайланаас ч үзлээ. Оросоос ч үзлээ. Янз бүрээр үзэж байна. Бид далайд гарцгүй учраас энэ зардал дээрээ Монголд ирэхдээ өртөг нь өндөр болоод байна. Ийм л асуудал үүсээд байгаа юм.

**Д.Хүрэлбаатар:** -Хуулийн тайлбарыг би өгчихье. Эрдэс баялаг, эрчим хүчний яамны Төрийн нарийн бичгийн дарга.

Хуулийн төсөл бол манай Газрын тосны тухай хуулийн төсөл Засгийн газраас өргөн барьчихсан байгаа. Газрын тосны бүтээгдэхүүний тухай хуулийн төслийг боловсруулж байна ажлын хэсэг гараад. Удахгүй Засгийн газарт өргөн барина. Энэ дээр бол ярьж байгаа асуудлуудыг энэ дээр хөндөж тавьж байгаа. Ер нь бол эх үүсвэрүүдийн асуудал бид нар яг үүнтэй холбоотой байгаад байгаа. Та бүхэн мэдэж байгаа. Казакстанаас 150 мянган тонн нефть бүтээгдэхүүн жил болгон авахаар бид гэрээ хийсэн боловч яг үнэ өртгөөс болоод өнөөдөр 4 жил нэг ч бүтээгдэхүүн авч чадахгүй байгаа Казакстанаас. Гол нь одоо тээвэр ОХУ-аас дамжаад орж ирэхэд үнэ өртөгтэйгээ Хятадаар дамжуулах ямар ч боломжгүй байгаа. Нэлээн олон удаа бид уулзалт хийсэн боловч боломжгүй байгаад байгаа юмаа.

Одоо тэгэхээр ер нь цаашдаа бид одоо ер нь ямар ч бодлоготой, энэ нефть бүтээгдэхүүнийг ганц эх үүсвэрээс биш хоёр дахь эх үүсвэр Хятадаас авдаг болъё гээд одоо сайд БНХАУ-д албан томилолтоор ажиллаж байна. Цаашдаа 30 хувийг хятадаас импортоор авъя. Бусдыг нь ОХУ-аас авъя. Ойрын хугацаанд өөрсдөө дотоод нөөц бололцоо түрүүн ярьсан байгаа. Нефть боловсруулах үйлдвэрүүдээ бий болгож, дотооддоо нефть бүтээгдэхүүнээ боловсруулж хангаж байя гэсэн ийм чиглэлүүд барьж ажиллаж байгаа.

Дээр нь та бүхэн мэдэж байгаа. Булангийн орнуудаас нефть, газрын тос авч байгаа. Энийгээ Тяньжинд боловсруулах үйлдвэр барихаар бид бас төлөвлөөд ажиллаж байгаа. Эндээ боловсруулах юм бол эндээсээ бас дотоодынхоо хэрэгцээг хангах ийм боломжтой гэж үзэж ажиллаж байна гэж хэлэхээр байна. Удахгүй хуулийн төсөл өргөн баригдана гэж хэлье. Энэ дээр бол нефтийн бүтээгдэхүүн саяны яриад байгаа. Энэ дээр бол цаашдаа үнэ ярьж байгаа. Энэ бол Засгийн газар мэдээж үнийг гэрээг хийж байна. Оруулж ирээд түрүүний хэлдгээр дотооддоо жижиглэн борлуулах нь бол энэ нефтийн компаниудаар хийлгэх нь зүйтэй юмаа гэсэн үндсэн чиглэл барьж ажиллаж байгаа гэж үзмээр байна.

**Я.Батсуурь:** -Цаашид нөөцийн асуудлаар ямар бодлого баримтлах юм бэ? Нөөцийг нэг удаа бид нар борлуулсан. Тэрний борлуулах үед ярьж байхад би ер нь их хэмжээний том склад, бааз бариад ер нь хэд хэдэн сараар, тав, зургаан сар хүртэл хэмжээний нөөцтэй болъё гэсэн тийм асуудал яригдаж байсан. Энэ асуудал ямар шатанд байгаа, яаж шийдэгдэх вэ?

**Д.Хүрэлбаатар:** -Нөөцийн асуудал бол ер нь нөөцтэй байх нь зүйтэй гэж үзэж байгаа. Бид нар бол Засгийн газарт, төсөвт нөөцийн савнууд Замын-Үүдэд барья гэсэн төсөв оруулсан боловч санхүүгийн боломж эх үүсвэр байхгүй гээд энэ шийдэгдээгүй байгаа. Ер нь бол нөөцийн савтай байх нь зүйтэй гэж бид бодож байгаа. Тэгээд төсвөө дахиж өргөн баринаа гэж ойлгож байгаа.

**Я.Батсуурь:** -Бодлоос цаашгүй байдаг чинь юу гэсэн үг вэ? наадахыг чинь бид нар уг нь ярьж байгаад нөөцтэй болъё, ер нь их хэмжээний нөөцний сав барья гээд улсын төсөвт мөнгийг нь тусгая гэж 2 жилийн өмнө ярьсан шүү дээ. Ноднин ярьсан.

**Д.Хүрэлбаатар:** -Ингээд яригдаад оруулсан шүү дээ бид нар. Тэгээд 2 жилийн өмнө яригдаад нөөцийн саваа оруулсан боловч хөрөнгө мөнгө тусгаад төсөвт оруулсан боловч нөгөө эдийн засгийн хямралын жил гээд бүх юунууд хасагдчихсан. Тэгээд одоо ерөөсөө явахгүй байгаа. Ер нь нөөцийн сав бол зайлшгүй хэрэгтэй гэдгийг бид дэмжиж байгаа. Энэ бол байх ёстой гэдгийг ойлгож байгаа.

**Я.Батсуурь:** -З.Энхболд гишүүн асуултаа тавья.

**З.Энхболд:** -Батсуурь даргын асуулт бас зарим талаар давхцаж байгаа юм. Түүхий газрын тос хадгалах нь алдагдалгүй байдаг. Яагаад гэвэл хүнд хөнгөн фракц бүгдээрээ байдаг учраас ууршдаггүй л дээ. Шингэрүүлчихсэн хойно хөнгөн фракцуудыг нь ялгаад тус тусад нь хадгалахаар алдагдал их байдаг. Тийм учраас түүхий газрын тосны агуулахтай болъё. Тэр нь улсынх байж байг. Тэгээд боловсруулах үйлдвэртэй байя гэж олон жилийн өмнөөс ярьсан шүү дээ. Тэгээд та нар бол яг тэр ярьсан газраа л байж байна. Шинэ юм ерөөсөө хөдлөөгүй байна.

Танай агентлаг ер нь байх хэрэг байна уу. Бизнес ердийн журмаараа явж байхад дундуур нь орж үймүүлдэг. Хийх ёстой ажлаа хийхгүй. Мөнх-Очир гишүүний хэлдэг үнэн шүү дээ. Аль 12 сараас эхлээд дохио өгөөд байсан оросууд бол. Ирэх жил дизель ховордох нь ээ. Хаврын тариалалт удахгүй болох нь ээ гээд. Тэр үед компаниудаар авч нөөцлүүлэх боломж байсан уу байсан. Аюулгүй нөөцөөс 20, 30 мянган тонн дизель авах боломж байсан уу байсан. Дандаа ниргэсэн хойно нь хашгирав гэдэг юм болдог байхгүй юу.

2007 билүү, 2008 оны зун нэг барилль 150 хүрдэг чинь. 2007 билүү, 2008 билүү. 2008 оны зун бас л ниргэсэн хойно нь хашгирч байгаад сая Батсуурь даргын ярьдаг нөөцийг хийж авсан шүү дээ. Тэгээд нөөцийнх нь 10 хувь нь ууршаад алга болчихсон байсан. Аргагүй шүү дээ. Хөнгөн фракц юм чинь. Ийм мэтээр нэг бүтэл муутай л юм хийж явж байдаг. Тэр тав, зургаан тэрбум төгрөгийн алдагдлыг хэн ч төлөөгүй шүү дээ. Тэгээд нөөцийн газрын буруу юу, танай буруу юу. Тэгээд энэ болгон бол манайд маш их ойлгомжтой дохио өгч байгаа юм. Манай улс шиг том газар нутагтай, манай улс шиг тархай бутархай улсууд бол зайлшгүй нөөцтэй байна. Нөөцөө хадгалах арга бол бүтээгдэхүүн бишээ. Нөөцөө хадгалах арга бол түүхий нефть.

Бэлэн бүтээгдэхүүний үнэ өөрчлөгдөж болдог, түүхий нефтийн үнэ бол дэлхий даяар стандарт байгаа шүү дээ. Боомт дээр адилхан үнэтэй байна. Оросууд бол мэдээж манайд тэрнээс хямдхан өгч таарна. Оросоос ирсэн нь арай хямдхан, боомтоос ирсэн нь арай үнэтэй. Ийм л хоёр төрлийн түүхий нефтийн агуулах хоёр хил дээр байж байх ёстой шүү дээ. Тэгээд одоо шатахуун чинь аюулгүй байдалд нөлөөлөөд эхэллээ л дээ. 100, 200 долларын үнэтэй шатахуун хэрэглэх үү, эсвэл огт авахгүй байж байгаад хамаг тариалалтаа дуусгаад энэ жилдээ будаагаа импортоор авах уу гэдэг л сонголт байна шүү дээ.

Тийм учраас шатахууны нөөц, шатахууны нефтийн үйлдвэр гэдэг бол эдийн засгийн аюулгүй байдлын асуудал болчихсон. Нэг л газрын тос ярьсан улсууд сүүлийн 2004 оноос хойш байгуулагдсан билүү та нар чинь, түүнээс өмнө байсан бил үү. Газрын тосны газар гэж байхаас хойш 20-иод жил болж байна. Ямар ч ахиц гарсангүй. Нөгөө л булангийн орноос нефть авчирахаа ярьж байна. Нөгөө л Тяньжинд боловсруулахаа ярьж байна. Нөгөө л Казакстанаас авахаа ярьж байна. Одоо болоо юм биш үү. Ингээд 20 жил ярилаа. Яагаад хувийн компаниуд нефть боловсруулах үйлдвэр барихгүй байна гэдгийг судалж үзсэн үү. Яагаад зөвшөөрлийг нь дөнгөж одоо өгч байгаа нь ямар шалтгаантай юм.

Тамсагт 300 мянга гарахад чинь хэдэн жилийн өмнө тодорхой байсан шүү дээ. Урд жилүүдэд зөөгөөд л байсан. Өөрт оногдохоо аваад, тэр нэг Австралийн 40 тонны контейнерт багтдаг тав, зургаахан сая долларын үнэтэй үйлдвэр авчираад зүүн 3 аймгаа хангая гэхэд үгүй л гэсэн шүү дээ. Хэтэд та нар зөвшөөрлийг нь хэзээ өгсөн юм, Зүүнбаянд хэзээ өгсөн юм. Он сартай нь хэлээдэх дээ. Өгчихсөн гэж хэлсэн юм биш үү сая.

Тэгээд нефтийн үйлдвэр бол нэг хэцүү юм байхгүй шүү дээ. Нэг ийм юманд түүхий нефтээ хийж байгаа, дор нь би хамгийн энгийн ярих юм бол гал түлж байгаа юм. Тодорхой температурт тодорхой юм нь ялгардаг л даа. Эхлээд хамгийн хөнгөн, тэгээд арай хүнд бензин, дизель, 92, 76, керосин гээд. Зарим айлын хашаанд байж байгаа шүү дээ Чечени эд нарт бол.

Танай бодлогыг би ерөөсөө ойлгохгүй байгаа юм. Монголд ерөөсөө түүхий нефтийн үйлдвэр бариулахгүй гэсэн бодлого танайд байх шиг байгаа юм. Хувийн компаний өмнөөс бодоод, ашиггүй учраас. Үнэхээр ашиг нь бага, мажин бол багатай үйлдвэр л дээ. Тэгэхдээ бид нарт өөр сонголт байхгүй шүү дээ. Зөвхөн нэг удаагийн хадгалалтаас 6 тэрбум төгрөг алдсан шүү дээ. Ууршсан учраас. Тэгэхээр ууршуулахгүй хадгалдаг юм руугаа л оръё гэдэг бодлогоор энэ нефтийн үйлдвэр чинь дахиж гараад байгаа шүү дээ.

Та нарын мөрөөдөөд байгаа тэр хэдэн сая үйлдвэр Монголд байгуулагдахгүй юм байна лээ. Харин байгаа эх үүсвэр дээрээ жижиг, жижиг үйлдвэрүүд, тэр хавийгаа хангадаг байх юм бол хамгийн аюулгүй. Хөрөнгө оруулалт нь бага. Тэгээд тийм юмныхаа зөвшөөрлийг 20 жил болж байхад өгөөгүй л явж байна шүү дээ та нар. Тэр нэг юмыг нь зөвшөөрөөд өгчих л дөө. Хувийнхан өөрсдөө эрсдлээ хийгээд орно шүү дээ. Орохгүй гэж байгаа бол яагаад орохгүй байгаагий нь асуу. Магадгүй түүхий нефтийн татварыг тэглэх юм бол үйлдвэрүүд байгуулагдана шүү дээ. Бэлэн бүтээгдэхүүн татвартай, түүхий нефть татваргүй.

Тэгээд ийм маягийн юм бодож олохгүй нөгөө л 20 жил ярьдаг нефтийн үйлдвэр ашиггүй гэдэг юмаа яриад байх юм бол нефтийн үйлдвэрийн ашгийг бид нар хоёр, гуравдугаар зэрэгт тавьмаар байгаа юм. Энэнээс учирч байгаа хохирол өнөөдөр автобус явахгүй, комбайн, трактор газраа хагалахгүй, уурхайнууд нүүрсээ олборлохгүй байх юм бол энэнээс ч илүү алдагдалд орох гээд байна шүү дээ.

Тэгээд танай байгууллагыг би байх хэрэгтэй үгүйг мэдэхгүй л байна. Хийж байгаа бүх юманд саад болдог байгууллагыг татан буулгачихсан нь дээр л дээ. Тэгээд зөвшөөрөлгүй болгочихъё л доо. Хэн дуртай нь юугаа хийж л байг. Стандартын болон эрүүл ахуйн шаардлагыг мэргэжлийн хяналт тавьж л байг. Танай нөөц хадгалах бол нөөцийн газар байж л байг. Танай агентлаг байлаа гээд нэмэр болж байгаа юм байхгүй байна л даа. Бид байх ёстой, ийм ийм учраас гэдэг юунуудаа хэлж өөрийгөө хамгаал л даа та нар. Би бол хэрэггүй л гэж бодож байна.

Тэр нэг зөвшөөрлүүдийг нь гамшиг болох болгонд санадагаа больё. 2008 оны наадмаар энэ нефтийн үйлдвэрийн тухай баахан ярьсан юм. Тэгээд дараа нь үнэ буурангуут мартчихсан. Одоо Орост дизель олдохоо болиод манайд олдохоо болихоор дахиад л нөгөөдөхөө ярьж байгаа юм. Одоо ярих юм бол зүгээр л зөвшөөрлүүдийг нь өг. Өгч чадахгүй юм бол та нар татан буугдах хэрэгтэй шүү дээ.

**Я.Батсуурь:** -Амарсайхан дарга асуултанд хариулъя. Ажлын хэсгийнхэн.

**Ж.Амарсайхан:** -Энхболд гишүүний асуултад хариулъя. Манай байгууллага бол үндсэндээ янз бүрийн зөвшөөрөл олгодоггүй ээ. Боловсруулах үйлдвэрийн хувьд бид мэргэжлийн байгууллагын хувьд дүгнэлт гаргаж, зөвшөөрөл олгодог Эрдэс баялаг, эрчим хүчнийхээ яаманд дүгнэлтээ хүргүүлдэг юм. Саяны 3 өөр боловсруулах үйлдвэрийн дүгнэлтийг хамгийн сүүлийнх нь өнгөрсөн оны 10 дугаар сард хүргүүлсэн. Үндсэндээ 2010 оны 4 сараас 10 сарын хооронд хүргүүлсэн байгаа. Өнгөрсөн оны 10 сард хамгийн сүүлийнхийг нь өгсөн.

**З.Энхболд:** -Тодруулаад асуучихъя. 9 сар яам дардаг ямар учиртай юм надаа хэлээдэх дээ. Хүрэлбаатар.

**Д.Хүрэлбаатар:** -Яаман дээр бол одоогоор яг 3 компаний зөвшөөрөл хүсээд ТЭЗҮ ирчихсэн байгаа. Энийг манай бодлогын газар холбогдох мэргэжлийн улсууд тэнд шинжлэх ухаан технологийн зөвлөлөөр хэлэлцдэг. Судлаад дүгнэлт гарч байгаа. Тэгэхдээ ер нь бол энэ яаман дээр бодлогын хувьд энийг тендер зарлах маягаар шийдвэрлэх үү, эсвэл одоо шууд ТЭЗҮ технологийг нь үзээд дүгнэлт гаргаад зөвшөөрлийг нь олгох уу гэдэг дээр одоо эцсийн шийдвэр гараагүй байгаа. Удахгүй энэ шийдвэр гарсны дараагаар энэ зөвшөөрлийг олгож өгнө.

**З.Энхболд:** -9 сар болдог нь ямар учиртай юм?

**Д.Хүрэлбаатар:** -Энэ нь гол нь судалгаанууд хийгдээд байгаа юм манай дээр.

**З.Энхболд:** -20 жил судалчихаад дахиад 9 сар хэрэгтэй, одоо дахиад хэдэн сар хэрэгтэй юм?

**Д.Хүрэлбаатар:** -Энэ бол яахав Энхболд гишүүн ээ, энэ чинь 20 жил газрын тосны агентлаг байгуулж Монголд газрын тос үүсч хөгжөөд явж байна. Тэгэхдээ энэ техник технологи, энэ саяны ТЭЗҮ бол ирээд манай яаман дээр 9 сар л болж байна.

**З.Энхболд:** -Хүрэлбаатар аа, ийм байна шүү дээ. Чеченьд явж байгаа трубанаас очиж хулгай хийгээд, хашаандаа 5 тонны ёнкс тавьж байгаад доор нь гал түлээд тэгээд хамгийн хялбархан ялгардаг 76 дизель хоёрыг нь ялгаж аваад машиндаа хийгээд яваад байна шүү дээ. Тэгээд яагаад манайд нефтийн үйлдвэр байгуулъя гэхээр 20 жилийн турш зөвшөөрөл өгөхгүй байгаа юм. Зүгээр айлын хашаандаа хийчихдэг юм шүү дээ. Танай яам тэгвэл байгуулахыг хүсэхгүй л байгаа газар нь танайх болж таарч байна шүү дээ.

**Д.Хүрэлбаатар:** -Үгүй ээ, энийг хүсдэггүй байгаа биш л дээ. Энэ бол бид нар техник, технологи, шинжлэх ухааны үндэслэлээр.

**Я.Батсуурь:** -Асуултанд гүйцэд хариулсан уу.

**З.Энхболд:** -Хариулаагүй ээ.

**Я.Батсуурь:** -За хариулаарай. Ажлын хэсгийнхэн Энхболд гишүүний асуултанд гүйцээж хариулъя. Дараа нь Гончигдорж гишүүн асуулт асууна. Тэгээд саналаа хэлнэ.

**Ж.Амарсайхан:** -Түүхий тосны сав байна гэдэг бол Энхболд гишүүний хэлж байгаа зөвөө. Ер нь бол бид манай агентлагийн хувьд гол ажил бол үндсэндээ газрын тосны хайгуул олборлолтын чиглэлтэй Монгол улсын Засгийн газрын өмнөөс ажилладаг аа. Хайгуул олборлолтын чиглэл дээр үндсэндээ бид газрын тосны хайгуул олборлолтыг эрчимжүүлэх тал дээр бүтээгдэхүүн хуваах гэрээ байгуулсан компаниуд дээрээ хяналт тавьж, илүү их ажилладаг манай агентлагийн хувьд бол.

Үндсэндээ бол энэ Монгол улсаас гарч байгаа түүхий тосыг хайж олж байгаа хайгуулын ажлыг эрчимжүүлж байж түүхий тосыг Монгол улсад байгаа нөөцийгөө илрүүлж байж энэ дээрээ тулгуурлаад, түүхий тосныхоо нөөцийг тогтоогоод тэгээд энэ дээр боловсруулах үйлдвэрээ барьж байгуулж, ингэж байж Монгол улсыг газрын тосны бүтээгдэхүүнээр хангах нь хамгийн зөв шийдлээ гэж үзэж энэ дээр манайх түлхүү ажиллаж байгаа гэдгийг хэлмээр байна.

**Д.Хүрэлбаатар:** -Энэ дээр нэмээд хариулчихъя. Энэ бол газрын тосны үйлдвэр барих зөвшөөрөл бол өмнө 5 компанид олгогдсон байгаа одоогийн байдлаар. Эдгээрээс бол одоо хийгдсэн нэг ч төсөл байхгүй байгаад байна шүү дээ. Төсөл хийгдсэн. Зөвшөөрлүүд 5 компани тусгай зөвшөөрөл олгосон шүү дээ. Яам бол олгосон байгаа. Одоо харин энэ 3 зөвшөөрлийг авахаар ярьчихсан байж байгаа.

**З.Энхболд:** -Танай үүрэг зөвхөн зөвшөөрөл олгох, эсвэл олгохгүйдээ биш, яагаад тэр үйлдвэрлэл байгуулагдахгүй байна гэдэгт дүгнэлт хийгээд, саяын миний хэлсэн шиг. Та нар ерөөсөө ойлгосонгүй. Үйлдвэр байгуулах гээд болохгүй байгаа бол тэр ашиг нь болохгүй байна шүү дээ. Энэ чинь маржин багатай бизнес байгаа. Тэгвэл түүхий нефтийг гааль НӨАТ-ийн татвараас чөлөөлөх асуудал оруулж ирээгүй учраас зөвшөөрөл үйлдвэр чинь баригдахгүй байна шүү дээ. Тэгж томъёолоод тийм асуудлаа яагаад оруулж ирдэггүй юм. Эдийн засгийн аюулгүй байдалтай холбогдоод байнаа. Ганц хоёр зуун долларын өмнө хойно асуудал биш болчихоод байна гээд байна шүү дээ. Тэгээд наадахыг чинь би бодох биш та нар бодох ёстой байхгүй юу.

**Д.Хүрэлбаатар:** -Гишүүнд хэлэхэд, энэ дээр ийм юм хийгдэж байгаа, сая манай яамнаас Аж үйлдвэрийн паркийн тухай хуульд нэмэлт, өөрчлөлт оруулж байгаа. Энэ аж үйлдвэрийн парк баригдах гэж байгаа одоо ганц л татвараас, бүх татвараас чөлөөлөхөөр ингээд оруулж байгаа. Энэ чинь бол аж үйлдвэрийн паркийн тухай хуульд нэмэлт, өөрчлөлтөөр нефть боловсруулах үйлдвэр, тэгээд тэр коксжих үйлдвэр, нүүрсний үйлдвэрүүдийг бүгдийг нь оруулаад зэсийн үйлдвэр оруулж байгаа. Энэ бол эдийн засгийн бодлогын хувьд бол хуулийн эрх зүйн хувьд таатай орчин бүрдүүлэх алхмууд хийгдэж байгаа. Яамнаас саналаа оруулчихсан байгаа. Одоо удахгүй УИХ-аар өргөн баригдах байх. Засгийн газарт хүргүүлсэн.

**Я.Батсуурь:** -Гончигдорж гишүүн асуулт асууя.

**Р.Гончигдорж:** -Асуудлууд нэлээн давхардаж байна. Асуулт давхардсан бол уучлаарай. Ер нь Орост дахь дизелийн түлшний ховордолтын шалтгаан ямар үндсэн шалтгаантай юм бэ? Энэ шалтгаан нөхцөл байдлыг хэдийнээс мэдэж таамаглаж байсан бэ гэдэг асуудлыг. Тэгээд гишүүдийн хэлээд байгаа зүйл бол ер нь нөхцөл байдалд урьдчилсан таамаглал дэвшүүлээд, тэгээд урьдчилсан таамаглалын түвшинд бид ийм нөхцөл үүсэхэд ийм процесс үйл ажиллагаагаар энийг даван туулна гэсэн бодлого төлөвлөлтийн тийм дизайн та нарт бэлэн байгаа юу, бэлэн байдаг уу?

Нөөцийн тухай асуудал ярьж байна. Түүхий нефтийг нөөцлөх тухай асуудал ярьж байна. Энэ нефтийн нөөцлөл гэдгийг монголын нутаг дэвсгэр дээр биш түүхий нефтийг манайхаас хязгаарлагдмал гарч байгаа тохиолдол энэ түүхий нефтийн гадаад дахь нөөцийг бүрдүүлээд, тэгээд түүгээрээ захиалгаар нефть боловсруулдаг үйлдвэрүүд рүү өгөх ийм замаар өөрийнхөө тасралтгүй байдлыг хангах ийм арга хэмжээнүүд байх уу, үгүй юу. Ялангуяа энэ нь бол мэдээж хэрэг одоо хэрэв Оросын ховордолтын шалтгаан нь түүхий нефтийн бүтээгдэхүүний үнэ түүний гаралтын хэмжээ, бусад юмнаас шалтгаалж байгаа тийм бол. Өөр технологийн шинэчлэлийн шалтгаан байгаа бол энэ шалтгааныг нэлээн эртнээс урьдчилж мэдсэн байх бүрэн боломжтой л доо. Ийм тал дээр ер нь яаж ажилладаг юм бэ гэж.

Өөр нэг асуудал бол Засгийн газрын хэмжээнд ойр зуур нарийвчилсан тооцоо гаргаж ирэх шаардлагатай байна гэж үзэж байна л даа. Тэрнийг та бүхэн л ерөнхий төлөвлөлт, дизайн бодлогыг нь гаргах байх. Ерөөсөө бид нарын энэ нөхцөл байдал дахь нийт нийгэмд гарах зардал, алдагдал ирээдүйд бий болох хүндрэлийн тооцооллыг, түрүүн гишүүд заримыг нь хэллээ. Газар тариалангийн үйлдвэрлэл дээр, уул уурхайн салбарын үйлдвэрлэл дээр энэ жилийн төсвийн хөрөнгөөр хийгдэж байгаа зам барилгын ажлын гүйцэтгэл дээр гарах нийт нөлөөллийн судалгааг гаргасан юм байна уу? Энэ нийт нөлөөллийн судалгааны үндсэн дээр болзошгүй зардлаас бага алдагдлаас, зардлаас багасгах хэмжээнд гаргахын тулд ямар арга хэмжээ авах нь илүү зохистой байна вэ гэсэн тийм бодлогын дизайнаа гаргасан ийм зүйл байна уу, үгүй юу. Энэ дээр ажиллаж байна уу, үгүй юу.

Дараагийн асуудал бол энэ манайхаас бүтээгдэхүүн хуваах энэ зарчмаар газрын тосны ашиглалт явагдаж байна гэж ойлгож байна. Энэ манай бүтээгдэхүүний худалдааг хэн эрхэлдэг юм. Манайд ноогдож байгаа бүтээгдэхүүний худалдаа. Тэрний үнийг хэн тогтоож гаргадаг юм бэ. Энэ дээр би нэг тодорхой хариулт авмаар байна. Яагаад гэвэл энэ явж байгаа өөрийн ийм процесс гэж ингэж ойлгож байна.

Нэг хэсэг бол бид нар нэг 100 колонкийн бодлого гэж нэг бодлого гарч ирж байсан. Тэр үед нэлээн нийгэм дэх хэлэлцүүлэг явагдсан л даа. Энэ үед ч гэсэн бас түрүүн гишүүдийн асууж байсан зүйлүүд бий. Ер нь бол бид нар нефтийнхээ бүтээгдэхүүний импортон дээр улсын монополь байгаад, зах зээлийн харилцаагаа бол жижиглэн худалдаалах түгээх, колонкуудын систем дээрээ бий болгоё гэсэн. Энэ судалгаа тэр үед нь ер нь хэр зэрэг хийгдээд, ямар дүгнэлтэнд хүрсэн байсан юм бэ. Тэрнийг тодруулмаар байна.

Гуравдугаарт нь тэр жижиг үйлдвэрүүд зөвшөөрөл аваад, тэгээд зарим нь ажиллахгүй байгаа, одоо шинээр зөвшөөрөл авах гэж байгаа гэж ярьж байна. Зарим нь тендерийн тухай асуудал ярьж байна. Хэрэв тендерийн тухай асуудал ярьж байгаа бол тодорхой жижиг хэмжээний ч хамаа алга үйлдвэрлэл дээр бид тодорхой таатай нөхцөлийг бүрдүүлээд, тэр нь ерөөсөө улсын нөөцийн тасралтгүй хангалтыг хангах нефть боловсруулах үйлдвэр. Тэрнээс нийт зах зээл дээр чөлөөтэй худалдаа хийх биш. Манай ерөнхийдөө тасралтгүй байж байх, гэхдээ хадгалалтаас алдагдал үүсдэггүй байх, үйлдвэрлэлийн процесс нь өөрөө явагдаж байдаг ийм улсын зайлшгүй байх нөөцийг бүрдүүлэх зориулалтаар бий болгосон нефть боловсруулах үйлдвэрлэл гэдэг тийм зүйлийн дизайныг хийж болох уу, үгүй юу.

Тэгээд харин тэрэн дээрээ бол хангалттай хөнгөлөлттэй, яагаад вэ гэвэл бид нар хадгалалт, бусад юмнаас гардаг тэр зардлынхаа тооцоололтыг шингээгээд өгөхөд тэр бол бас одоо үүсээд байгаа ашигт ажиллагааны үнэлгээ нь муу гараад байгаа бол тэрэн дээр өөр гарч ирнэ л дээ. Ийм байдлаар хийх бодлого тодорхойлж болж байна уу, үгүй юу. Тэгэх юм бол тэрнийг хэдий хугацаанд бүрдүүлж бий болгох вэ. Намар гэхэд бараг одоо энэ жилдээ гэхэд тийм улсын зайлшгүй байж байх нөөцийн шаардлагыг хангахуйц жижиг нефть боловсруулах үйлдвэрлэлийг бий болгох боломж байна уу. Тэрэнд чинь одоо бидний яриад байгаа манайд шер нь болж байгаа тэр нефтийн бүтээгдэхүүн чинь хангалттай юм биш үү. Гэх мэтчилэнгээр ерөнхийдөө бас нэг та бүхэн бүгд сэтгэлээрээ л ажиллаж байгаа улсууд гэж бодож байна. Тэр сэтгэлийгээ нэг ийм чиглэлийн юм руу чиглүүлээд ингээд нэг хийж болохгүй байна уу? Ийм асуудлуудад хариулт авъя.

**Я.Батсуурь:** -Асуултанд хариулъя ажлын хэсгийнхэн. Амарсайхан дарга.

**Ж.Амарсайхан:** -Гончигдорж гишүүний асуултанд хариулъя. ОХУ-д энэ хомсдол үүссэн үндсэн шалтгаанууд нэгдүгээрт ОХУ-ын компаниуд өөрсдөө хавраас эхлээд дэлхийн зах зээл дээр түүхий тосны үнэ өндөр байх үед тосоо түүхий чигээр нь гадаадад их хэмжээгээр экспортонд гаргасан. Тийм ч учраас ер нь 4 сарын 30-нд Ерөнхий сайд нь хориг тавьж экспортынхоо татварыг нэмсэн юмаа. Яагаад ийм юм үүссэн гэхээр нэгдүгээрт ашигтай байсан. Хоёрдугаарт, эдгээр нөхдүүд боловсруулах үйлдвэртээ бага хэмжээний түүхий тос өгч өөрсдийнхөө харьяаны АСИС буюу шатахуун түгээх станцууддаа бүтээгдэхүүн нийлүүлээд, харьяаны бус шатахуун түгээх станцууддаа бүтээгдэхүүн нийлүүлэхгүй зах хязгааруудын шатахуун түгээх станцууд бүтээгдэхүүнгүй болж хомсдол үүссэн юм нэгдүгээрт.

Хоёрдугаарт нь одоо Фукушимагаас болж тийшээ их хэмжээний бүтээгдэхүүн тийшээ явсан байгаа. Гуравдугаарт, ОХУ дотоодын тээврийн асуудлаас болж энэ үнийн асуудал бий болсон юмаа. Бид энэ асуудлыг үндсэндээ 12 сараас эхлээд мэдэрч эхэлсэн. Тийм ч учраас 12 сарын эхээс манай сайд тэгээд бид Наранхүү гишүүнийг урьж оролцооч гэж энд Орост айлчилж байхдаа энэ асуудлыг эхэлж хөндөж тавьж эхэлсэн. Тэгээд 12 сараас эхлээд бид манай компаниуд, манай яам, агентлаг сар бүр захиалгынхаа хэмжээг компаниуддаа өгч, Орост захиалж байгаа захиалгынхаа хэмжээнүүдийг нэмүүлсэн юм.

Гэтэл зөрүүлээд Оросууд сар бүр манайд захиалгынхаа хэмжээг хассан. Сар бүр нөөцтэй болох гэж тоогоо нэмээд байдаг. Оросууд зөрүүлээд сар бүр буулгасан. Манай хэрэгцээг бол нөгөө тал мэднэ л дээ. Тэгээд манай тоог буулгаад байсан, буулгаад байсан. Ингэсээр байгаад өнөөдрийн хэмжээнд хүрсэн юм байгаа юм. Тэгэхдээ манайх бас арга хэмжээнүүд авсан л даа. Өөр компаниудаас зэрэг зэрэг захиалгуудыг өндөр үнээр авч эхэлсэн юм байгаа юм. Одоо Роснефтээсээ авдаг үнээс өөр өндөр үнээр бид өөр газруудаас аваад 200-300 доллараар илүү үнээр авч, одоо тэр маань ирээд өөр өөр үнэтэй бүтээгдэхүүн манайд байнаа.

Бусад эх үүсвэрүүдээс бас бид нар Хятадаас, Казакстанаас бас өөр журмаар авсан. Казакстан жишээлбэл 7 сарын 1 хүртэл хоригтой л доо. Энэ хоригийн хажуугаар бас бид хоригийнх нь хажуугаар бас авч байгаа. Тэр гадагшаа гаргаж байгаа манай Тамсаг, Зүүнбаянгаас гаргаж байгаа тосыг борлуулах, бүтээгдэхүүн хуваах гэрээний монголын талын зарж байгаа хэсэг буюу нийт зарж байгаа түүхий тосны борлуулж байгаа үнэ дээр манай байгууллага бүтээгдэхүүн хуваах гэрээний гэрээлэгч талын нөгөө талтай бид сар бүрийн үнэ дээр улирал болгон гэрээн дээр оролцдог оо манай байгууллага.

Тэгэхдээ яамнаасаа зөвшөөрөл авдаг. Тэр нь ямар үнээр зардаг вэ гэхээр үндсэндээ Зүүнбаяны тосыг Лондонгийн биржийн түүхий тосны Лондонгийн брендийн үнээс хасах нь 3 долларын үнэтэй зарж байгаа одоогийн байдлаар. Тамсагийн тосыг Сингапурын биржийн Дайчин 33 тосны үнээс хасах нь 1 долларын үнээр зарж байгаа. Яг одоо өнөөдрийн үнээр. Тухайн тосыг ачиж байгаа тухайн өдрийн биржийн үнэнээс хасах нь 1, нөгөөдөх нь Лондонгийн биржийн тухайн өдрийн үнэнээс хасах 3 долларын үнээр. Тэнд манай тал оролцдог. Гэрээ хэлэлцээр хийж байгаа үедээ. Гэрээний үнэ нь тэр үед нь зохицдог. Тэгээд Хятадын нэг нь Бээжингийн урд талын үйлдвэр, нөгөөдөх нь Хөх хотын үйлдвэр. Ингээд борлуулж байгаа.

Тээврийн зардлын үнэ, ачилтын үнэ, үйлдвэрт ачиж байгаа үнэнүүдийг бүгдийг нь тэр тооцоогий нь хийж байгаа. Тэгээд ус, тосны зөрүү, чанарын хяналтын үнэ бүгдийг нь тооцдог юм байгаа юм. Ийм үнээр борлуулдаг аа.

Үйлдвэр баривал ийм юм байгаа юмаа. Үйлдвэрийн хувьд бол Монголын талд ноогдож байгаа тосыг оруулаад, ер нь одоо тэр саяны би түрүүн хэлсэн. Нөгөө саналаа өгсөн үйлдвэрүүд дээр монголын тосыг монголын талд ноогдох тосыг оруулаад, дээрээс нь хятадын талд нь бүтээгдэхүүн хуваах гэрээ байгуулсан талынх нь тосыг оруулаад, ингээд тэр боловсруулах үйлдвэрийг бариад, өртгийг нь тооцохоор өнөөдрийн гарч байгаа тэр одоо татвартай үнээр нь тооцохоор өнөөдрийн борлуулж байгаа үнээс жижиглэн худалдаалах үнэ нь гарах үнэ нь нэг 10 хувиар хямдхан байгаа. Тэр үйлдвэрийг барих хугацаа нь сууриа тавьснаас хойш Дорнодод барих жижиг үйлдвэрийнх нь хугацаа нь үндсэндээ 8 сар байна.

Нөгөө Зүүнбаянд барих 300 мянгынх нь хүчин чадалтай үйлдвэр нэг жил 2 сарын хугацаатай босохоор байгаа. Нөөцийн хувьд улсын нөөцөд авна гэдэг бол байж болох асуудал л даа. Үйлдвэр бол байнгын ажиллагаатай байна. Ерөөсөө боловсруулах үйлдвэрийн технологи нь өөрөө хэрвээ тэр үйлдвэр зогсох юм бол эргээгээд сэргээхэд хамгийн бага хугацаа 30-45 хоног байдаг. Байнгын ажиллагаатай тэр эргэж байна, тос нь өөрөө бол байж байх учраас байнгын ажиллагаатай нөөцөд байнаа гэсэн үг. Та бол нөөцөд байнаа гэж хэлээд байсан.

**Р.Гончигдорж:** -Тасралтгүй үйл ажиллагаа... тасралтгүй үйлдвэрлэл нь явагдаж байдаг.

**Ж.Амарсайхан:** -Тийм. Тос маань өөрөө Зүүнбаянд байгаа гэдэг маань тос маань өөрөө савандаа байгаа байхгүй юу. Тэгэхээр байнгын нөөцөд байна гэсэн үг. Тамсагийн тос өөрөө савандаа тосонд хадгалж байгаа. Тэгээд доороо байгаа байнга байна гэсэн учраас нөөцөд байна гэж бас ойлгож болно.

**Р.Гончигдорж:** -Нөөцөд байна гэдэг маань одоо цаашаагаа... үйлдвэрлэлийн бүтээгдэхүүн бол манай зайлшгүй байх нөөцийн хэмжээг хангаад, тэгээд тэрнийгээ эд нар чинь нөөц оллоо,... одоо нөөцөө заръя гэдэг дээр оруулж ирдэг.

**Ж.Амарсайхан:** -Тасралтгүй байна гэсэн үг. Тийм, тийм юм байхгүй гэсэн үг. Яг зөв. Харин таны хэлсэн аюулгүй байдал буюу одоо манай тос нь өөрөө Монголынх. Тэр үйлдвэр байнгын ажиллагаатай байна. Ямар нэгэн байдлаар тэр үйлдвэр хэзээ ч зогсохгүй. Гаднаас хараат биш. Тос нь өөрөө монголынх. Тэр үйлдвэр байна гэдэг чинь байнгын тос хэзээ ч байна, мөнгө хэрэгтэй, шаардлагатай гэсэн үг бишээ гэсэн үг. Тос нь монголынх байхгүй юу.

Тийм учраас юу ч шаардахгүй. Зүүн талын тэр 121 мянгын үйлдвэр гэдэг маань зүүн 3 аймгийг яг өнөөдрийн хэмжээгээр хангана. Зүүнбаяны 300 мянган тонны хүчин чадалтай үйлдвэр бол урд талын 3 аймгийг хангах хэмжээний үйлдвэр юмаа. Газар тариалангийн хувьд энэ жилийн хувьд бид газар тариалангийн үрэлгээний асуудлыг үндсэндээ 83 хувьтайгаар шийдчихсэн байгаа. Өчигдөр бид жижиг аж ахуйн нэгжүүд буюу тэрэнд зориулаад 986 тонн түлшийг ачуулчихсан. Энэ 3 хоногт одоо ингээд тариаланг Монгол улсад шийдээд дууссан гэж ойлгож болно.

-Бид Нийслэлийн засаг даргын Тамгын газар буюу Захирагчийн албанд мэдэгдсэн байгаа. Тэгээд хяналтын байгууллага, Мэргэжлийн хяналтын байгууллага энд анхаарал хандуулж ажиллана уу гэсэн. Манай байгууллагын хувьд бол хяналт тавьдаг байгууллага биш. Эрх үүргийнхээ дагуу. Зохих байгууллагууд нь энийг бол мэдэгдсэн байгаа. Онцгой байдлын байгууллага, бусад шугамаараа энэ асуудлуудыг хийж байгаа.

Бид ийм асуудлыг Оросын талд түүхий тос маягаар асуудлыг тавьж үзсэн. Монгол улс өөрөө боловсруулах үйлдвэртэй болсон тохиолдолд түүхий тосны асуудлыг танайд өгнөө. Тэрнээс одоо бол танайд түүхий тосны асуудлыг өгөхгүй ээ гэдэг асуудлыг тавьсан. Одоо бол манай гэрээнүүд дээр ямар зүйл байдаг вэ гэхээр Монгол улс газрын тосны боловсруулах үйлдвэртэй болсон тохиолдолд түүхий тос нийлүүлнэ гээд бүх яамны гэрээ, Засгийн газар, бусад компаниудын гэрээн дээр байгаа. Заалтуудаараа. Тэрнээс түүхий тос танайх үйлдвэргүй учраас бид өнөөдөртөө нийлүүлэхгүй гэсэн заалттай. Бид түүхий тос аваад танай дээр тавья, манай түүхий тосыг та нар боловсруулаад өгөө гэдэг юмыг тавьдаг. Энийг бол зөвшөөрдөггүй оросын тал.

**Я.Батсуурь:** -За Батжаргалын Батбаяр гишүүн асуултаа тавья.

**Б.Батбаяр:** -Надад нэг санал байна.

**Ж.Амарсайхан:** -100 колонкийн хувьд бид Роснефть компаний.

**Я.Батсуурь:** -За тэгвэл саналтай гишүүд. За тэгвэл асуултаа тавь. Дараа нь гишүүд санал тавина.

**Б.Батбаяр:** -Энэ газрын тосны асуудал гэж үгүй мөн их ярилаа даа. Би бол байна шүү дээ тэр нөөц, татвар, хөнгөлөлт, чөлөөлөлт, нефть боловсруулах ерөөсөө бүтэхгүй наадах чинь. Хичнээн их ярьсан. Наадах чинь ерөөсөө мафийн сүлжээ шүү дээ. Хэдэн импортлогч компаниуд, дээр нь Газрын тосны газар, тэгээд Орос, Хятад юу байдаг юм. Ерөөсөө мөнгийг нааш цааш нь болгодог л мафийн сүлжээ шүү дээ. Би олон ярьсан шүү дээ энийг. Битгий ийм дэмий юманд та нар цагаа барж сууж бай. Би энийг нэгдсэн чуулганаар хэлэлцүүлэх ёстой гэж үзэж байгаа юм. Хавар, намар болохоор зэрэг л дизелийн үнэ өсдөг, би энийг хардаж байгаа, бүгдээрээ хоорондоо хуйвалддаг байхгүй юу мөнгө хийхийн тулд. Тэрнээс нь монголчууд, ард түмэн бүгд хохирдог.

Би энэ дээр ер нь эцсээ хүртэл үзнэ гэж бодож байгаа шүү. Би дахиад сонгогдоно, дахиад 4 жил, харж л байгаарай та нар. Би энэнтэй нэгийгээ учраа олж байж л эндээс гарна. Та нар намайг хорлож алдаггүй л юм бол хэзээ ч тайвшрахгүй. Би энэ ард түмний төлөө явж байгаа хүн. Ийм юм байхгүй шүү Амарсайхан. Хоёрхон зам байна. Нэгдүгээр нь зам нь ерөөсөө наад газрын тосныхоо импортын асуудлыг төрд ав за юу.

Хоёрдугаарт, энэ Газрын тосны хэрэг эрхлэх газрыг үндсээр нь өөрчил. Өөр ямар ч зам байхгүй наадах чинь. Хичнээн жил ярив аа. Би одоо нэгдсэн чуулганаар энийг хэлэлцүүлээчээ гэдэг би санал тавьж байна. Би тэрэн дээр учраа олно.

**Я.Батсуурь:** -Санал хэлэх гишүүд байна уу? Наранхүү гишүүн, Гончигдорж гишүүн, Жекей гишүүн, Энхболд гишүүн, бүгдээрээ хэлэх юм уу. За Наранхүү гишүүнээс эхэлчихье.

**Х.Наранхүү:** -Бид Засгийн газрын агентлаг бас их сайн ажилласан гэж хэлж болохгүй л байх. Гэхдээ бид зүгээр энэ асуудлыг нэлээн бодитой ярина гэвэл төр, засгаас, Их Хурлаас энэ асуудалд хэр зэрэг туйлбартай, тууштай бодлоготой байсан юм бэ гэж нэг асуудал байгаад байгаа юм. Миний мэдэхийн чөлөөт зах зээл ямар ч зохицуулалтгүй зах зээл гэдэг чинь саяхан шүү дээ бидний ярьдаг. Ярианы ойлголт.

Одоо болохоор нөгөө зөвшөөрөл нь хаана байна, лиценз нь хаана байна, механизм нь хаана байна, улсын нөөц нь хаана байна гээд ингээд яриад суугаад байгаа юм. Тэгээд энэ асуудлаа бид нар өнөө хүртэл цэгцтэй, бодлогын хэмжээнд дээрээс нь чиглэлийг нь өгөөгүй байгаа. Намууд хоорондоо энэ асуудал дээр тохиролцоогүй байгаа. Хэдий хэмжээний зохицуулалттай эдийн засаг хийх гээд байгаа юм бэ. Тэгээгүй байж байж өнөөдөр тэр агентлагийг ийм ч юм хийгээгүй, тэрийгээ оруулж ирсэнгүй, ингэсэнгүй гэдэг бол би бол бас тийм шударга бас биш юм болов уу даа. Бид өөрсөндөө бас Их Хурал гэдэг утгаараа шүүмжлэлтэй хандахаас өөр аргагүй юмаа гэж нэг хэлье.

Ер нь энэ асуудал бид нар ингээд хүндрэхээр зэрэг л ярьчихаад, баахан юм болчихоод, гайгүй болчихоор нь мартчихаад яваад байгаа юм. Бид нар өөрснөө тууштай энэ асуудлыг Аюулгүйн байдлын ялангуяа байнгын хороо энэ асуудлыг чухал гэж үзэж байгаа юм бол байнга нэхэж шаардаж, энэ асуудлын дунд хугацааны, урт хугацааны асуултуудыг эрэмбэлэн гаргаж Засгийн газарт нэлээн хугацаатай үүрэг даалгавар өгөх ёстой юм болов уу л гэж би бодож байгаа юм. Яахав өнөө маргаашийн урсгал асуудлыг зохицуулах янз янзын арга хэрэгсэл байж болно. Энэ дээр ямар нэгэн тийм шинэ ахиц гарахгүй байгаа. Тэр нөөц гэж нэг юм яриад, тэрийгээ хийгээд хэрэгжүүлээд, тэгээд гайгүй болчихоор нь зэрэг эргээд л Их Хурлын шийдвэр шүү дээ тэр чинь болиулчихаж байгаа юм, заруулчихаж байгаа юм.

Тэрний оронд тэр нөөцийнхөө менежментийг сайжруулах, нарийн болгох тухай ярихынхаа оронд зүгээр заруулчихаж байгаа юм. Их бүдүүлэг механизм хийж байгаа байхгүй юу бид нар өөрснөө. Энийгээ улам нарийсгах ёстой байх. Одоо жишээлбэл сая тэр Сайхансамбуу гишүүний ярьсан юмыг бас ортой гэж ойлгоод байгаа юм. Манай хоёр гол хөрш Хятад улс, Орос улс эдийн засгаа зохицуулдаг, удирддаг, чиглүүлдэг тогтолцоо нь шал өөр. Төрийн тогтолцоотой. Төрийн бүрэн зохицуулалттай. Бид өөрснийгөө сайхан чөлөөт зах зээл гэчихээд ингээд хаячихсан.

Тэгэхээр манайхаас тэд нар гэрээ хийхээр зэрэг компаниуд авчихдаг. Тэрнээс төрийн өмчтэй, төрийн зохицуулалт яамдууд нь мэддэг. Тэгэхээр бид нар ийм үндэсний аюулгүйтэй холбоотой ийм асуудалд хүссэн хүсээгүй тэр хөршийнхөө бүтцэд нь зохицсон механизм хийж өгөхгүй бол болохгүй ээ. Тэр төр нь зурдаг юм бол манайхаас яам нь зурах ёстой юм тэгвэл. Бид нарын энд янз янзын онол ярих бол хэнд ч хамаагүй. Бид нар амьдралаа ярьж байна шүү дээ. Тэгэхээр адилхан механизм хийж болох уу, үгүй юу. Би түрүүчийн хүмүүсийн ярьсан энэ тавьж байгаа саналууд мөн үү, үгүй юу. Энийг та нар бүр ийм ийм учраас болно, эсвэл ийм ийм учраас болохгүй гэж одоо та нар гаргаж ирмээр байна нэгдүгээрт. Энэ урсгал асуудлын тухай ярьж байна шүү дээ, урсгал зохицуулалтын тухай ярьж байна.

Төр нь гэрээ хийгээд дотроо авчираад, компаниудынхаа дунд зарж хуваарилдаг юм уу, яадаг юм. Өөр механизм байна уу, үгүй юу. Дунд хугацаандаа юу байх вэ гэхээр зэрэг одоо тэр нефть газрын тос нөөцлөөд, ахиухан шиг нөөцтэй байгаад, тэрийгээ хангадаг, дүүргэдэг эх үүсвэр нь нэг биш, хоёр, гурав байгаад, ингээд ирэх боломж байна уу, үгүй юу. Энийг одоо нарийн судалж бүр албан ёсоор Засгийн газарт, Их Хуралд асуудал оруулж ирэх хэмжээнд судлах хэрэгтэй байна.

Удаан хугацааны стратеги гэдэг бол та нар сүүлийн үед энэ Японы тэр үйл явдалтай холбогдуулаад энэ эрчим хүчний аюулгүй байдал гээд хаа сайгүй, маш их хангалттай ярилаа шүү дээ. Тэрийг харж байхад эрчим хүчний аюулгүй байдал гэдэг бол аливаа улсын хувьд ерөөсөө эх үүсвэрүүдээ аль болохоор төрөлжүүлээч ээ гэж ийм л шаардлага тавьж байгаа. Тэр үнэтэй, үнэгүй, ашигтай, ашиггүй, ашигтай гэдэг ойлголтыг ганцхан санхүүгийн хэдэн тооны ашгийн хүрээнд ярихгүй. Эдийн засгийн, бүр нийгэм, эдийн засгийн бүр цаана нь улс төр, эдийн засгийн хэмжээнд аюулгүй байдал ашигтай ашиггүй гэдэг тооцоо гарах ёстой. Ингэж үзэх юм бол гадаад орнуудын бүх бодлого бол дандаа ашиггүй ч байсан олон төрөл байж, олон хөлтэй, олон эх үүсвэртэй, олон гарцтай байж байж улсын аюулгүй байдал хангагдана.

Тийм учраас тэр нефть нь ч байна, хий нь ч байна, түлээ нь ч байна, аргал нь ч байна. Одоо нүүрснээс шингэн түлш гаргадаг асуудал нь ч байна. Аль нэг нь илүү үнэ өртөгтэй, аль нэг нь бага өртөгтэй. Эцсийн дүнд зах зээл тогтвортой байлгах хэрэгсэл мөн. Ийм утгаар удаан хугацааны бодлогоо боловсруулж эхлээч ээ. Шаардлагатай бол манай Аюулгүй байдлын байнгын хорооноос бас чиглэлийг нь гаргаж өгвөл яасан юм бол доо гэсэн ийм саналтай байна. Ингээд ядахдаа энэ сонгуулийн дараачийн Их Хурал, дараачийн Засгийн газар гарч ирэхэд чиглэл нь зөв гарчихсан, нэлээн тодорхой гарчихсан байвал их сайн байна. Энэ нэг жилийн хугацаагаа ингэж ашиглах боломж байна гэж үзэж байна. Энэ дээр яам танай агентлаг нэлээн чухал, үнэхээр тэр юм хийж чадах юмаа харуулбал харуулах ёстой. Тэрнээс зүгээр өнөө маргаашийн зах зээл зохицуулна гэдэг бол танай ажил мөн. Гэхдээ танай ганцхан ажил биш.

**Х.Жекей:** -Чухал асуудал өнөөдөр бас хөндөж мэдээлэл сонсогдож байна л даа. Тэгэхээр манай улсын сүүлийн 20 жилийн хуримтлагдсан зайлшгүй шийдвэр хүлээж байгаа асуудлын нэг бол энэ асуудал мөн л дөө. Тэгэхээр миний бодлоор агентлаг энэ том бодлогыг ганцаараа эрх зүйн болон эдийн засгийн янз бүрийн асуудалгүйгээр шууд шийдээд явчихад балчирдаад байнаа гэж. Тийм учраас юуны өмнө Аюулгүй байдал, гадаад бодлогын байнгын хорооны тогтоол гаргаад Засгийн газарт чиглэл өгөх хэрэгтэй байнаа гэж. Тэр дотроо ямар ямар асуудлуудыг оруулна гэхээр нэгдүгээрт, энэ төрөөс стратегийн том бодлогын асуудал даа. Энэ нефтийн асуудал бол.

Тэгэхээр энэ талаар баримтлах бодлогоо гаргаж өгөх хэрэгтэй байна гэж. Эрх зүйн хувьд бол одоо бодлогоо гаргаад тэгээд энэ хэдэн хууль тогтоомжуудаа боловсронгуй болгож, цаашид баримтлах ерөнхий чиглэлээ тогтоож, алсаа харсан юм хийхгүй бол мэдээж одоо олон жил энэ 2 хөрш, тэр дотроо ОХУ, хуучин ЗХУ гээд үндсэндээ нефтийн асуудал чинь газрын тосны асуудал тийшээгээ жаахан хараат маягаар явсны одоо цаашаагаа улам ингээд явах юм бол байдал болохоо байх нь ээ гэсэн тийм дохио өгөөд байна л даа.

Тийм учраас өөрийн гэсэн төрийн бодлогоо гаргаж аваад, тэр төрийн бодлого нь тэр үйлдвэрээ байгуулах нь уу, эсвэл бусад байдлаар асуудал авч явах юм уу гээд ингээд нэг цогцоор асуудалд хандах нь зүйтэй байнаа гэж. Саяны энэ асуулт хариултуудаас хараад байхад мэдээж одоо энэ холбогдох байгууллага нь өөрсдийнхөө чадал, өөрийнхөө тэр хэмжээндээ асуудлаа хийгээд явж байна л даа. Тэгээд хэмжээнээсээ хэтэрчих гээд байгаа учраас улс хоорондоо одоо өөрөөр хэлэх юм бол бусад улсын дотоод асуудалтай ч холбоотой асуудлууд явчихаж байгаа учраас дангаараа шийдэх боломжгүй болчихоод байна шүү дээ.

Тийм учраас тэр бодлогын асуудал зайлшгүй хэрэгтэй байнаа гэж. Төрөөс энэ стратегийн асуудал гэж үзээд бодлого боловсруулж гаргаж, эрх зүйн хувьд нь нэлээн олон актууд гарч боловсронгуй болгох нь зайлшгүй хэрэгтэй байна гэж. Манай улсын хувьд энэ улс төрийн хүрээнд шинэчлэлээ нэлээн сайн хийгээд, ер нь тогтвортой тал руугаа явж байна л даа. Том утгаар нь ярих юм бол. Эдийн засгийн шинэчлэлийн хүрээнд ийм хуримтлагдсан асуудлууд зайлшгүй байгаад байна. Тийм учраас энэ чиглэл рүүгээ бид бас энэ Байнгын хорооны хувьд улс орны ялангуяа Аюулгүй байдал, гадаад бодлогын байнгын хороо үндэсний аюулгүй байдал эдийн засгийн аюулгүй байдал энэ бүх үзэл баримтлалуудтай холбоотой гол асуудлыг хариуцдагийн хувьд төр, засгийг хөдөлгөх тал руугаа нэг юм чиглэл гаргаж, тогтоол гаргах нь зүйтэй гэдэг хоёр дахь удаагаа би тэмдэглэж хэлж байна.

Мэдээж энэ байдлаар ингээд нэг хэдэн улсаас юм аваад, тэгээд тэр улсын ааш араншингаар байдал хүндрээд ирсэн үед тэд нартай нэг буулт хийх маягаар ингээд яваад байх юм бол цаашдаа улам хүндрэх шинжтэй байна. Ер нь энэ бол нэг талдаа манай гадаад бодлоготой ч холбоотой асуудал. Бүр өргөн утгаараа хөндөгдөж байна шүү дээ бүр цаагуураа авч үзэх юм бол. Нэг талдаа нэг улсын ерөнхийдөө хүчээр шахуу үйл ажиллагаагий нь дагахаас өөр аргагүй байдал руу орох. Нөгөө талдаа эдийн засгаар нь тамирдуулаад хаячих юм бол яах аргагүй энэ улс яахав гэдгээ бодсон тийм бодлого ч далдуур явж байж магадгүй шүү дээ.

Ер нь нефтийн асуудлаас болж бүх юм хөдөлж байгаа шүү дээ. Одоо жишээлбэл сая гишүүдээс бас яригдлаа. Ялангуяа газар тариалангүй болчих юм бол мэдээж гурил, будаа байхгүй болно. Мэдээж тэрийгээ дагаад юмны үнэ өсөөд эхэлчихнэ. Манайх өөрсдөө эрс тэс уур амьсгалтай 4 улирал дамжиж байгаа орон учраас яг энэ зуны аятайхан цагуудад энэ асуудал нь өөрөө хүндрээд явчих юм бол тэрийгээ дагаад бүх ажил нурж байгаа шүү дээ. Өчигдөрийн бидэнд өгсөн мэдээллээр зарим газрууд зам зогсох тал руугаа гарлаа. Тэр одоо зам ялангуяа дэд бүтцийн байгууллагуудад ажил үйлчилгээ явуулж байгаа газруудад хүндрэл бий болчихлоо. Том том бүтээн босголтын асуудлууд энэ асуудлаас болж бас тодорхой хэмжээгээр хязгаарлагдмал байдалд орж байна гээд ингээд үзэхээр яах аргагүй бидэнд энэ эрх зүйн хувьд эргэж харах асуудал гарчихжээ гэж. Яахав одоо мэдээж энэ ажил хариуцаж байгаа хүмүүсүүдийн хэмжээнд өнөөдөр ингээд яриад, асуудлаа цэгцлэх гэхээр гал унтраах асуудлаа бас цэгцлэх л байх.

Мэдээж нэг 10 хэдэн хоногийн дараа нефть орж ирээд гайгүй шиг болгох энэ тэр гээд асуудлууд байх байх. Цаашдаа хэтийг харахад цогцоор нь асуудалдаа хандахгүй бол болохгүй байнаа гэдэг ойлголт яах аргагүй төрж байна. Тийм учраас тийм тогтоол гаргаж Засгийн газарт чиглэл өгөх, эсвэл тэр Эдийн засгийн байнгын хороо, еще аль аль Байнгын хороо билээ, 3 Байнгын хороогоор орж байна уу. Төсөв орж байна уу. Тэр 3 Байнгын хорооны хамтарсан тогтоол гаргаж, чиглэл өгөх хэрэгтэй байна л даа Засгийн газарт.

Тэгээд тэрүүгээрээ тэр тогтоолын хэрэгжилтэнд хяналт тавиад ажиллаад, саяны багц асуудлаа бүгдийг нь цогцоор нь оруулаад шийдэх тал руугаа, мэдээж эрх зүйн асуудал ч гарч ирэх байх, эдийн засгийн асуудал ч гарч ирэх байх. Бусад асуудал ч гарч ирэх байх. Тийм саналыг оруулж байна даа. Тэрийг горимын гэх юм уу, юу гэдэг юм санал болгож, гишүүдээс бас санал хураагаад шийдэж өгөөч ээ гэж Байнгын хорооны даргаас хүсч байна. Баярлалаа.

**Р.Гончигдорж:** -Баярлалаа. Гишүүдийн түрүүний саналуудтай санал нэгтэй байна. Түрүүн асуулт тавьж байхдаа ерөнхийдөө би дотроо саналуудаа хэллээ л дээ. Хэд хэдэн үе шаттай л асуудлыг ярих хэрэгтэй юм шиг байна. Одоогийн нөхцөл байдлыг яаж давхцуулах вэ гэдэг асуудал. Энийг зайлшгүй одоо итгэл үнэмшил төрөхөөр, тэгээд зайлшгүй шаардлагатай байгаа бол хөрөнгө мөнгөний асуудал, татвар элдэв юмны хөнгөлөлтийн тухай асуудал, хуваарилалтын дэглэм журмын тухай асуудал гээд ийм байдлаар нь шийдэх богино хугацааны нэг бодлогыг тодорхойлсон, тэр нь УИХ, зохих Байнгын хороодод танилцуулагдаж, ингэж хийсэн зүйлийг хамгийн нэгдүгээрт гаргах шаардлагатай байна.

Хоёрдугаарт нь, энэ төсвийн хөрөнгөөр хийгдэж байгаа зам барилгын ажлууд дээр энэ шатахууны хомсдол болон шатахууны үнийн өсөлттэй холбогдсон асуудлаар тэдгээр гүйцэтгэгчтэй нэмэлт хэлцэл хийх замаар үйл ажиллагаагий нь тасралтгүй явуулах, нэмэгдсэн зардлыг нөхөж олгох тэр чиглэлүүд дээр нь тодорхой ирээдүйнхээ тухай, тухайн компаниудад алдагдалгүй байх тэр ирээдүйгий нь бий болгох замаар ажлыг нь урагшлуулах зайлшгүй шаардлагатай байна.

Нөгөө талаас томоохон үйлдвэрлэлүүд Оюу толгой, Тавантолгойн түвшинд тэр байгууллагуудын өнөөгийн энэ нөхцөл дэх өөрсдийн бизнес төлөвлөлтийг нь ямар нэгэн байдлаар Засгийн газрын холбогдох байгууллагуудад танилцаж, тэгээд шаардлагатай бол тэдгээрийг өөрсдийнхөө эрэлт хэрэгцээг өөрсдөө бүрдүүлэх, түүнтэй холбогдсон татварын асуудлууд, түүнтэй холбогдсон бидний гэрээ хэлцэлд тусгагдсан зүйлүүд дээр тохиролцох юмнуудаа зайлшгүй хийх.

Товчхондоо хэлэх юм бол энэ нөхцөл байдлаас нийт үйлдвэрлэл, газар тариалангийн үйл ажиллагаанд доголдол үүсэхгүй байх, тэрнийг хувийн байгууллагууд, төрийн байгууллагууд, тэгээд энэ газрын тосны хариуцсан байгууллагууд ингэж богино хугацааны ийм зүйлийг хийх ёстой байна. Ингэх юм бол одоо нэгдүгээр алхам.

Хоёрдугаар алхамд нь түрүүн гишүүн хэллээ. Ерөөсөө бид нар энэ дээр том эрчим хүчний бодлого бол мэдээж хэрэг. Өнөөдөр бид нар боомтын бодлого л гэнэ, соёлын бодлого л гэнэ. Жижигхэн бодлогууд гэж гаргаж байхаар ерөнхийдөө Монгол Улсын эрчим хүчний бодлого, түүний стратеги, төлөвлөлтийн асуудал бол том асуудал. Тэрнийг бол зайлшгүй хийнэ. Үндэсний аюулгүй байдлын үүднээсээ асуудлыг.

Хамгийн эхэнд нь газрын тосны бүтээгдэхүүний чиглэл дээрээ эндээс цаашид авах бодлогоо богино хугацааны бодлого, тэр нь урт хугацааны бодлого гэсэн ийм 2 шаттайгаар, ингээд саяны богино хугацааныхтайгаа бол өнөөгийн нөхцөл байдалтайгаа 3 үе шаттайгаар ингэж бодлогоо зайлшгүй тодорхойлж, энэ дээр газрын тос олзворлож байгаа байгууллагуудад бас тодорхой нэмэлт шаардлагууд, би одоо Ерөнхий сайдад очихдоо тодорхой хэмжээний шаардлага, нөхцөлүүдийг тавьсан гэж ойлгож байгаа.

Ингээд ерөнхийдөө бид нар газрын тосны цаашдын өсөн нэмэлт эрэлт хэрэгцээ, түүнтэй холбогдсон өсөн нэмэлт нийлүүлэлт, өсөн нэмэгдэх үйлдвэрлэл ингэж эндээ бол ямар ч байсан баланстай аюулгүй байдлын нөхцөл байдал үүсэхгүйгээр байх тэр чиглэлийн бодлогыг тодорхойлж гаргаж ирсэн ийм нэг 3 шаттай бодлого тодорхойлох зайлшгүй шаардлагатай. Энэ эхний шатыг нь бол нэн даруй, ерөөсөө 7 хоногийн дотор юм уу хоёр 7 хоногийн дотор Засгийн газар танилцуулж, бид бас нийт иргэд, аж ахуйн нэгж байгууллагуудынхаа өмнө бол тайван байхад болох юм байнаа гэсэн тийм итгэл үнэмшлийг бий болгосноороо тэдгээрийн үйл ажиллагааг доголдолгүй явуулах ийм боломжийг бүрдүүлэх ёстой юмаа гэж ингэж ойлгож байгаа юм.

Тэгээд дотоодын нефтийн түүхий эд бүтээгдэхүүний өнөөдөр ярьж байхад ерөнхийдөө нэг эрэлт хэрэгцээний 10 хувьд хүрэхгүй ийм нөхцөл байдал байгаа үед бол бид нар тэр гадна талтайгаа, олон талт болгохын зэрэгцээгээр өөртөө стандарт бус арга хэмжээнүүд яаж авч болох юм бэ. Түрүүнийхээр яагаад бид нар жишээлэх юм бол одоо түүхий нефтийн нөөцлөлийг гадна талд бий болгож, түүгээрээ өөрийн захиалгат бүтээгдэхүүний нийлүүлэлтийг хийх асуудлууд, гадна талд байгаа гуравдагч газруудыг бид нар нэг үе ярьж байсан даа. Дамжуулан юу гэж томъёолох одоо. Дамжуулан нефть бүтээгдэхүүн Монголд нийлүүлэх, бүсчлэлээрээ юу гэдэг юм булангийн орнууд бол тодорхой нийлүүлэлтийг Монгол руу биш нийлүүлэлт хийж, тэр нийлүүлэлт нь наашаагаа Монгол руу нийлүүлэх нийлүүлэлтийн баланс болж ингэж гуравдагч ийм дамжсан 3 талын нийлүүлэлтийг газар зүйн тээвэрлэлтийн асуудлаар биш гэрээ хэлэлцээрийн зөөлтөөр шийдвэрлэх ийм асуудлуудыг бас бид нар ярьдаг байсан. Энийг бас нэг дорвитой бодох ийм зайлшгүй шаардлага гарч ирж байх шиг байнаа гэж ингэж бодож байгаа юм.

Энэ чиглэлд бид нар тэр булангийн орнуудтай гэрээ хэлцэл хийж, тэдгээрийн нефтийн бүтээгдэхүүн очдог, манайхтай ойрхон үйлдвэрүүдтэй эцсийн бүтээгдэхүүний нийлүүлэлтийн гэрээг дамжуулан хийдэг ийм чиглэл дээрээ бас тодорхой хугацаанд, одоо ойрын 10 жилд юм уу, манайх ДНБ нүүрснээс гаргах шатах тослох материалын хангалт хангах үед, энүүгээрээ нөхөж байна гэж энэ болгон л ингээд нэг би энийгээ нөхцөлд үүссэн, аюулгүй байдлын нөхцөл байдал үүсэхгүй ийм нэг юм үүсгэх. Тэгээд эдийн засгийн үйлдвэрлэлийн тэлэлттэйгээ холбогдсон эрэлтийнхээ том төлөвлөлтийг гаргах шаардлагатай байна. Төлөвлөгөөгүйгээс болсон Улаанбаатар хотын утааны асуудал гэдэг чинь хичнээн олон тэрбумыг шаардаж байна.

Тэрэн шиг төлөвлөөгүй явснаас нийгэмд үүсэх бүхэлдээ зардал хохирлын хэмжээ ярих юм бол хэдэн тэрбум доллараар хэмжигдэх тийм л юм руу орчих гээд байна шүү дээ. Ийм юмыг хийх ёстой гэдгийг бас чиглэл өгч, Засгийн газар нэн даруй боловсруулж орж ирж, энийг аюулгүй байдлын үүднээс нь улс орны үндэсний аюулгүй байдлыг эдийн засгийн аюулгүй байдал, эрчим хүчний аюулгүй байдлаар дамжиж орж ирж байгаа агуулгаараа манай Байнгын хороо асуудлыг нь тавьж, тэгээд бусад Байнгын хороодтой хамтраад Жекей гишүүний хэлснээр. Ийм л зүйлийг яаралтай хийх шаардлагатай. Энийг нөгөө л манай Энхболдын хэлээд байгаа нь 20 жил ярьсан яриа биш, ерөнхийдөө 20 хоногт яриад, 2 сарын дотор дуусгах ийм нэг бодлоготой болох асуудал зайлшгүй шаардлагатай байнаа гэж үзэж байна.

**Я.Батсуурь:** -Оюун гишүүн саналаа хэлье.

**С.Оюун:** -Би маш товчхон, тодорхой санал байна. Одоо альтернатив, өөр альтернативаар тэгээд их олон гишүүд хэлж байна шүү дээ. Яг тэрэн дээр Их Хурлаас дэмжих ёстой юу байнаа гэсэн тодорхой жагсаалт гаргаад өгөөч ээ. Өөрөөр хэлбэл за тэр нөөц гэхэд 32 тэрбум төгрөг хэрэгтэй юм байна. Тэрнээс гадна жишээлбэл нүүрс юм уу шатдаг занарыг боловсрууллаа гэхэд тэр хууль нь байгаа юм уу, байхгүй юм уу.

Ер нь Их Хурлаас дэмжлэг хэрэгтэй юм уу, хэрэггүй бол та нар өөрсдөө хийх ёстой юм бол хийгээд явчихна гэж байна. Гэтэл тэр боловсруулах үйлдвэр 3 компанид өгнө, өгөхгүй. Тендер гээд тэгж байна шүү дээ. Тэр нь эдийн засгийн хувьд ашигтай, ашиггүй ч гэдэг юм уу тэрэн дээр жишээлбэл татварын хувьд ийм бодлого хэрэгтэй байна. Тэгвэл энэ явахаар байна. Өөр орноос оруулж ирэхэд ийм юм хэрэгтэй байна, Их Хурлаас ийм бодлого хэрэгтэй байна гээд тодорхой болгочих юм бол хэнээс юу хамаараад байна гэдэг нь тодорхой болчих байхгүй юу.

Тэгээд бид нар та нарыг загнахгүйгээр хийх ёстой юм бол бид нар энд нь хийгээд өгье бодлогоор. Тэгэхгүй бол ингээд нэг нэгнийгээ харсаар байгаад 20 жил болчихлоо гэдэг шиг ядаж энэ альтернативууд дээр өөрсдөө боловсруулах, нүүрс, бусад юмнаас түлш гаргах, өөр орнуудаас оруулж ирэх ч байдаг юм уу энэ дээр бодлогын хувьд, хууль эрх зүйн хувьд, татварын хувьд янз бүрийн барер байна уу, байгаагий нь бид нар зүгээр мэдээлэл хамаагүй бичгээр ч тараачихаж болно шүү дээ. Тийм л юм хүсмээр байна.

**Я.Батсуурь:** -Энхболд гишүүн саналаа хэлье.

**З.Энхболд:** -Би маш тодорхой санал гаргая. Тогтоолоо би Байнгын хороо биш Их Хурлын тогтоол болгох саналтай байгаа нэгдүгээрт. Байнгын хороо санаачлаад. Яагаад гэвэл Эдийн засаг дээр бас яригдсан юм билээ. Наранхүү гишүүнтэй бол санал нийлэхгүй байгаа. Яагаад гэхээр УИХ-д бодлогоо маш тодорхой томъёолоод өгчихсөн байгаа. Протоколд бичиж аваарай.

2008 оны 10 сард гарсан УИХ-ын тогтоол дээр 2.2.8 дээр газрын тос боловсруулах, нүүрс шингэрүүлэх, хийжүүлэх төслүүдийг хэрэгжүүлж, бензин шатахуунаа дотоодын хэрэгцээгээ хангаж эхлэх бодлого баримтална. 2.2.21.Нүүрсний давхаргын метан хий, байгалийн хийн хайгуулын ажлыг эхлүүлж, тоон нөөцийг тогтооно. Хийн түлшний салбарын эрх зүйн орчныг боловсронгуй болгож, хийн түлшний хэрэгцээг нэмэгдүүлнэ. 2.2.22. Газрын тосны хайгуулын ажлыг эрчимжүүлж, газрын тосны бүтээгдэхүүн хуваах гэрээг байгуулан олборлолтыг нэмэгдүүлнэ. Гуравдагч орноос газрын тос худалдан авах боломжийг бүрдүүлнэ.

3 жилийн дараа бид нар юу ч хийгээгүй юм шиг дахиад шинээр ажлаа эхэлж байгаа байхгүй юу. Тэгээд нөгөө уймраа чавганц шиг болчихсон УИХ. Энэ тодорхой 3 зорилтыг биелүүлээгүй Зоригт гэдэг сайдыг огцруулах ёстой. Энэ тодорхой 3 зорилтыг биелүүлээгүй, энэ Амарсайхан гэдэг нөхрийг огцруулах ёстой. Ажил хийдэг хүн тавихгүй бол бодлогоор бид дутаагүй юмаа. Одоо энэ 2008 оны 9 сард гарсан юм байгаа юм. Одоогийн байгаа эрх зүйн орчин нь болохгүй байгаа бол түүхий нефтийн татварыг тэглэе гээд сайд нь оруулж ирэх ёстой шүү дээ. Тэгэлгүй 3 жил болчихлоо. Үйлдвэр байгуулагдахгүй байна гэдэг чинь ашиггүй байна гэж ойлгоё л доо. Тэгэхээр ашигтай болгохын тулд яахав түүхий нефть татваргүй, бэлэн бүтээгдэхүүн татвартай. Тэгэхээр энд үйлдвэр байгуулагдах нөхцөл үүснээ дээ.

Тэгээд ийм юмаа хийлгүй 3 жил болчихсон учраас энэ ажлаа хийдэггүй улсуудыг зайлуулаад, ажил хийдэг хүн тавихгүй бол бид нар дахиад нэг тогтоол гардаг, дахиад л биелэхгүй. Энэ юмыг хэрэгжүүлэх сонирхолгүй яам, сонирхолгүй газрын тосны газар байна шүү дээ. Яг л 3 жилийн өмнө ярьж байсан, яг л 10 жилийн өмнө ярьж байсан тэрийгээ үлгэрээ яриад сууж байгаа.

Тийм учраас Их Хурлын тогтоолын төсөлд саяны саналуудыг оруулж байна.

**Я.Батсуурь:** -Гишүүд сонсголтой холбогдуулж санал, үг хэлж дууслаа. Олон санал тавигдаж байна. Зоригт дарга. Ерөнхийдөө ямар нэгэн талаар Газрын тосны асуудлаар нийлүүлэлтийн хангамжийн асуудлаар шийдвэр гаргая. Зарим Байнгын хорооны тогтоол гаргая гэж байна.

Миний хувьд болоод нэлээд гишүүдийн хэлснээр ерөөсөө 3 Байнгын хороо хамтраад саналаа бас зураглаад ч юм уу Их Хурлын тогтоол гаргах нь зүйтэй гэж. Энэ дээр хэд хэдэн үндсэн асуудал яригдаж байна.

Нэгдүгээрт, дотооддоо газрын тосны нийлүүлэлтийн бүтээгдэхүүнийг үйлдвэрлэх, дотоодод өөрсдөө хангах асуудал. Үйлдвэр байгуулах асуудал.

Хоёрдугаарт, нөөц бүрдүүлэх, тухайлбал Үндэсний аюулгүй байдлын үзэл баримтлал 6 сарын нөөцтэй байх ёстой гэсэн тийм юм батлагдсан байгаа. Энийг хэрэгжүүлье.

Гуравдугаарт нь болохоор харьцангуй асуудлууд зөвхөн ОХУ-аас хараат байхаа больё. Бусад улс орнуудаас импортолдог эх сурвалжуудыг бий болгоё гэсэн, эх үүсвэр бий болгоё гэсэн.

Дөрөвт нь яригдсан бас нэг асуудал бол газрын тосны бүтээгдэхүүний тухай хууль гэж тусдаа гарах ёстой. Газрын тосны хууль гэж байгаа тиймээ. Түүнээс тусдаа газрын тосны бүтээгдэхүүний тухай хууль гэсэн тиймээ Хүрэлбаатар аа. Энэ хуулийг гарах юм бол энэ бүх асуудлуудыг хуульчилж өгч тогтоох юмаа. Бүтээгдэхүүний тухай хууль тиймээ. Шинэчлэн найруулж байгаа хууль уу. Энэ талаар тусгай хуулиа шинэчлэн найруулъя гэсэн, эрх зүйн орчин бүрдүүлье гэсэн ийм 4 гол саналууд ерөнхийдөө.

Тэр асуудлыг жичдээ ярина. Ийм ийм саналууд тавигдлаа. Тэгэхээр зэрэг энэ талаар Байнгын хороод хамтраад, даргын зөвлөл дээр хэдүүлээ Зоригт даргаа яриад, ерөөсөө Их Хурлын тогтоолын төсөл боловсруулъя, бид саналаа боловсруулж өгье. Танд санал байна уу?

**Д.Зоригт:** -Манай Эдийн засгийн байнгын хороо бас сая энэ асуудлаар мэдээлэл сонсоод дууслаа. Тэгээд гол бас гишүүдээс гаргасан саналын дагуу Засгийн газар энэ чиглэлээрхи ажлаа эрчимжүүлэхийн тулд УИХ-аас ямар дэмжлэг шаардлагатай байна вэ.

Ялангуяа тэр нэг 100 мянга, 121 мянга, 200 мянга, 300 мянган тонны хүчин чадалтай, одоо эдний аж ахуйн нэгжүүд төсөл эд нараа боловсруулчихсан байгаа. Тэр үйлдвэрүүдийг яаралтай эхлүүлэх чиглэлээр саналаа 6 сард багтааж ирүүлээч ээ. Тэгээд Их Хурал бас шаардлагатай бол шийдвэрээ гаргая гэсэн энэ чиглэлээр ярилцаж, чиглэл өгөхөөр болсон.

Тэгээд Аюулгүй байдал, гадаад бодлогын байнгын хороо, манай Байнгын хороо хамтраад ер нь жаахан түлхэц өгөх нь зүйтэй байна гэдэгтэй санал нэг байна.

**Я.Батсуурь:** -Гишүүдэд баярлалаа, ажлын хэсэгт баярлалаа. Өнөөдрийн Байнгын хорооны хуралдаан үүгээр өндөрлөж байна.

***Хуралдаан 12 цаг 10 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш